An ti satanazet/18 - Wikimammenn\nAn ti satanazet/18\nBodadeg vras e Landremel hag en hent\nEn abardaez an deiz-se, e oa, e Landremel, ur vodadeg vras. Ar Riou, ar C’herriou, ar C’hariou, ar C’horiou, ar Piriou a oa en em glevet etrezo e ti ar Saliou, da vont da Garreg-al-Louarn, en noz-se, ha da reiñ e begement da Satanaz ha da grennañ dezhañ e c’hoant da zont da drubuilhañ repoz ar gristenion.\n— « Marichal, marichal, arabat deoc’h kaout re a gred en ho spered. Pa vo c’hoarvezet droug e vo re ziwezhat. Gwelloc’h eo deoc’h chom hep mont di. »\n— « Mont a rin, pa lavaran deoc’h. Va-unan, va-unan, ha c’hoazh n’em eus ket aon. »\n— « O ! neo ket an aon a vir ouzhimp da vont da Garreg-al-Louarn, » a respontas an holl, « mes gant Satanaz n’eus ket da c’hoari. »\nEn em glevout a rejont, evelato, da vont da Garreg-al-Louarn da zisatanazañ ti ar voereb Vari. Mont a raint di en ur vandenn ; ar Rioued, ar Pirioued, ar C’harioued, ar C’herrioued, ar C’horioued, ar Salioued ha kement hini all a oa o chom er vourc’h, ha n’en doa riou ebet en e anv.\nPa voe debret koan, eta, goroet ar saout ha kousket ar vugaligoù, paotred ha merc’hed Landremel a gemeras hent Karreg-al-Louarn. Kavout a rejont, e kement kroazhent, bandennadoù tud o c’hortoz anezho ha deuet da greskiñ o niver : paotred Pennarvern, Kerinkuf, Penn-Aod, Park-ar-Vur, ha kalz re all, deredet eus ar menez, eus an draonienn ha zoken eus an tu all d’ar stêr vras.\n— « Ha ! ha ! bremaik e vo c’hoarzhadeg, » eme ar marichal, « bremaik e vo tapet Satanaz war e neizh. »\nTremenet ’oa Toull-ar-Broc’h gant ar vandenn ; edo Karreg-al-Louarn dirazo, uhel, uhel, war an duchenn. Neuze, dre ma tostaent, an dud a gerzhas goustadikoc’h-goustadikañ. E feson, e oa kroget ar spont e kalon meur a hini, ha ma vije bet deiz e vije bet gwelet e oa figur ouzhpenn unan ker gwenn hag al loar a oa o sevel d’ar mare war gorre tour Pleiben.\nUr vaouez zoken a dostaas ouzh bord an hent evit ober un azez war al letonenn.\n— « Aet on skuizh, » emezi.\nHi a oa aet skuizh, hag, en un taol, ar re all en em gavas skuizh ivez.\n— « Chomit amañ ! » a lavaras ar marichal, « me a yelo va-unan da zilojañ Satanaz, ha da deurel dreist e benn al lerenn-mañ. »\nHag ar marichal a ziskouezas al lerenn en doa degaset gantañ hag a servije dezhañ, er c’hovel, da sevel treid ar c’hezeg evit o houarnañ.\n— « Al lerenn-se, » emezañ, « a vo taolet dreist e benn, ha, gant al lerenn-se, e tegasin deoc’h Satanaz, marv pe vev. »\nRak ar marichal a grede dezhañ ne oa ket un den evitañ e parrez Lotei.\n— « Mont a ran neuze, » a gendalc’has ar marichal, « ha pa rin : Youc’houc’hou ! neuze e vo bet lerennet choug Satanaz. »\n— « Youc’houc’houc’houc’hou !… » a reas ur vouezh skiltr, e liorzh Karreg-al-Louarn.\n— « Ur gaouenn ! »\n— « N’eo ket ur gaouenn. »\n— « N’eo ket un den. »\n— « Labous an Ankoù an hini eo. »\n— « Satanaz eo sur. »\n— « O va Doue ! » eme ur vaouez, a oa azezet war al letonenn, « me ne garan ket ar seurt traoù, me a gav gwelloc’h mont en-dro d’ar gêr. »\n— « O ! ni a ya ganeoc’h. Petra ’raimp amañ, ma n’omp ket evit mont tre betek an ti ? » a lavaras ar merc’hed all.\nAr baotred a lavaras :\n— « Ni a chomo evit mont da sikour ar marichal, kenkas ma vo ezhomm. »\nAr marichal en doa keuz da vezañ bet re hir e fri. Ne fiche ket.\n— « Alo ! marichal, ma ne gredit ket mont, me a yelo en ho plas, » a lavaras unan.\n— « Heu !… » a respontas ar marichal, « n’on ket aonik, ha ne vin ket ».\nHag eñ dreist ar c’hleuz, hag a-dreuz ar roz war-du an ti satanazet.\n— « Youc’houc’hou ! » a reas adarre ar vouezh war gorre an dorgenn.\nAr marichal a chomas a-sav, hep gouzout petra a oa ar gwellañ dezhañ ober : pe kenderc’hel da vont a-raok pe dont en-dro war e giz. Allas ! ne oa ket evit dont war e giz, pa ne vije bet nemet gant ar vezh.\nA ! re hir eo bet e fri, ha kalz re hir e deod !…\nMes petra a oa du-se, el liorzh ? Ur c’houlaouenn a oa o parañ dindan ar gwez avaloù ! Ober a rae an dro d’an ti !\n— « Petra ober ? Mont pe chom hep mont ? » a soñje ar marichal kaezh.\nAn dud war an hent a welas ivez ar goulou. Ober a rejont sin ar groaz evit bezañ diwallet eus ur gwalleur bennak.\n— « Paour kaezh marichal ! » a lavaras ar Riou.\nAn holl draoù a oa trist, trist, en-dro dezho : ar parkeier, ar rozioù, koad Troboa, an draonienn, ar stêr vras o voudal du-hont e skluz Penn-ar-Pont ha sklerijenn al loar war Garreg-al-Louarn.\nKlask a raent gwelout, er roz, ar marichal o pignat d’an dorgenn, hag o vont da glask e varv. Ne welent marichal ebet.\n— « Tremenet eo ar roz gantañ, marteze. » eme ar C’hariou.\nAr marichal ne oa ket tremenet ar roz gantañ c’hoazh. Azezet e oa er foz, o soñjal en ur bern traoù.\n— « Bremaik, » eme ar Salioù « e vo amañ c’hwez ar rost bev. »\nAdtapet diwar « https://br.wikisource.org/w/index.php?title=An_ti_satanazet/18&oldid=23663 »\nKemmoù diwezhañ degaset d'ar bajenn-mañ d'an 16 Gou 2011, da 19:13.


An embregerezh | Nos lignes de villes - Hol linennoù-kêr\nKemer a ra busoù ha kirri-boutin ar QUB ur perzh bras e vuhez ar gemperiz e vije ar re-mañ implijidi, skolidi, retridi pe c’hoazh tud deuet da weladenniñ Kemper. Trawalc’h eo gouzout ez eus war-dro 23000 a dud a implij ar rouedad bemdez.\nabaoe 2000 emañ aozadur hag arc’hantañ an dezougerezh boutin e-karg Kemper Kumuniezh. Enni e kaver 8 kumun ha 90 000 annezad.\nKemper Kumuniezh a zo kiriek eus kempouez an arc’hant en ur skoazellañ kement beaj graet.\nKemper Kumuniezh a zo e karg ivez eus emdroadur ar rouedad QUB ha servij HandiQUB. Ganti e vez divizet priz ar bilhedoù, postañ a ra arc’hant evit ar servijoù (prenañ busoù, mini-busoù, aveadoù arsav…).\nAbaoe 1986 ez eus bet roet da Geolis Kemper ar galloud da verañ rouedad ar QUB ha servij HandiQUB abaoe 2003.\nIskevredad Keolis Bro-C’hall eo Keolis Kemper (135 implijad). Keolis a vez kavet en 8 bro en Europa hag ivez er Kanada.\nGant Keolis e vez asuret dilec’hiañ a-vilionoù a dud e Bro-C’hall hag en estren-vro. Eveziek eo Keolis ouzh e bratikoù, ar strollennoù-lec’hel hag an embregerezhioù prevez e-keñver kudennoù dilec’hiañ pep hini anezho.\nEmañ Keolis e 80 kêr e Bro-C’hall hag e 65 departamant.\nTennañ a ra Keolis gounid eus skiant prenet ha chemet ur strollad 40 000 kenlabourer, ennañ ouzhpenn 29 000 blenier busoù, kirri-boutin, tramway, metro ha trenioù.\nKefridi Keolis Kemper a zo lakaat da dalvezout linennoù-kêr en un doare pemdeziek ha kemer perzh e divizoù Kemper Kumuniezh. Bez en deus ivez da zerc’hel e-ratre ar madoù-kêr hag ober war-dro mererezh ar rouedad (studiennoù, kelaouiñ ar veajourien, gwezhiadennoù kenwerzh, gwerzhidigezhioù...).\nEngervel a ra Keolis meur a zezouger evit al linennoù diavaez en un doare pemdeziek.


Un teulfilm war implij ar gwallerezh e Libia – Dispak\nPublished on 12/11/2018 24/08/2020 by Mevena Guillouzic-Gouret\nAr sevenourez Cécile Allegra he deus kaset da benn un enklask hir ha start war implij ar gwallerezh e Libia e-giz arm brezel. He zeulfilm, “Libye, anatomie d’un crime” a zo da welet betek an 21 a viz Kerzu war Arte.\nN’eo ket nevez implij ar gwallerezh er brezelioù evit moustrañ an enebourien. Abaoe fin an eil brezel-bed ha kresk an emgannoù e pep lec’h dre ar bed eo deuet war wel an torfedoù-se. Difin e seblant bezañ al listennad brezelioù ma vez implijet ar gwallerezh da arm : en Alamagn, Indez-Sina, Aljeria, Yougoslavia, Rwanda, Koweit, Iraq, Kongo… Aliañ a ran deoc’h lenn ar pennad Le viol en temps de guerre bet skrivet e 2010 gant an arzourez Agnès Stienne, ha sellet ouzh ar gartenn treset ganti amañ, evit gouzout hiroc’h war an tem-mañ.\nGoude diskar Kadhafi ez eus kroget ur brezel all\nE Libia eo implijet ar gwallerezh da arm brezel abaoe ar bloavezhioù 90 en un doare sistematek, da gentañ gant an arme. Met en ur vro disrannet gant ar brezel ez eus torfedourien a bep tu. Goude diskar ren Mouammar Kadhafi e 2011 eo deuet an traoù da vezañ gwashoc’h c’hoazh p’eo kroget an emsavidi gant koulzadoù emveñjiñ, evit ma vefe gwallet ar re o deus bet o gwallet en a-raok. Milisoù a zo bet savet e pep korn ar vro, d’ober justis o-unan. Ha ma ne vefe ket euzhus a-walc’h c’hoazh e vez implijet repuidi afrikan gant ar milisoù-se, pe gwazed eus pobl an Tawarga, evit gwallañ an enebourezed hag an enebourien, a-raok o lazhañ alies.\nDeuet eo ar gwallañ da vezañ reoliek en toulloù-bac’h, graet a-stroll, ha war ar wazed ivez, ar pezh a zo un elfenn nevez a-walc’h, dre ma vezont kalz niverusoc’h o vezañ bac’het. Tabou ar sekselezh a zo ken kreñv er vro gant pouez ar relijion hag ar sevenadur muzulman m’eo deuet ar gwallerezh da vezañ un doare da zistruj an dud, dre ma ne gredont ket komz eus ar pezh a zo c’hoarvezet ganto. Ur benveg politikel eo, da lakaat suj an enebourien.\nAn arm a lez ur roud, ar gwall ne ra ket.\nGwashoc’h eget mervel eo.\nEn teulfilm-mañ e reer anaoudegezh gant Emad ha Ramadan, daou zivroad libian e Tunizia a stourm evit ma vefe kondaonet an torfedoù, ar gwalloù en o zouez, graet abaoe 2011 ha deroù ar brezel diabarzh kentañ. Abaoe mizvezhioù e klaskont dastum testenioù prizonidi gant sikour Céline Bardet, gwiraourez etrebroadel, evit ma vo, un deiz bennak, kaset an dorfedourien dirak al Lez Kastizel Etrebroadel (ICC-CPI). Ar pal a zo ivez diskouez sklaer penaos e vez implijet an hevelep doareoù d’ober e lec’hioù disheñvel, klask prouennoù ha titouriñ ar fed e vefe un “hentenn” embannet gant pennoù-bras strollad-pe-strollad.\nHeñvelderioù a zo ivez etre ar pezh a c’hoarvez e Libia abaoe 2011, hag ar pezh a oa bet e Srebrenica e Bosnia e 1995 hervez ar wiraourez. Sklaer eo eviti, ur pal a zo bet lakaet gant ar milisoù-kuzh : lazhañ ul lodenn eus ar boblañs, an Tawarga, rebechet da lod anezho bezañ bet a-du gant Kadhafi e-pad reveulzi 2011. Ouzhpenn un torfed-brezel, ur gouennlazh an hini eo. Koulskoude, diaes-tre eo termeniñ resis piv a zo e penn ar strolladoù, ha piv a ro an urzhioù. Labour ar stourmerien evit gwirioù mab-den war an dachenn, pe divroet da Dunizia e-giz Emad ha Ramadan, a vo a-bouez bras en dazont evit ma vo barnet ha kondaonet ar re gablus eus an torfedoù euzhus-mañ.\nPrevious Previous post: Rekipeoù Klervi : #1 barrennoù edaj\nNext Next post: Bec’h etre ar Genepi ha melestradurezh ar bac’hoù


Buhez ar Zent. pages 297, 298, 299. Encyclopédie Marikavel.\npages 297, 298, 299\nArc'heskob Kantorbery ha Doktor eus an Iliz (1033-1109)\nnselrn a deuas er bed en kêr Aost, en Itali, er bla 1033. E vamm', eur wreg eus ar re wellan, a zeskas ^d'ezan abred karet Doue hag ai' Werc'hez.\nSavet mat evel m'oa bet, Anselm, da bempzek via, a yeas da c'houlenn digor en eur manati eus e vro. Mes e dad a oa eur gwall zen hag hen a oa c'hoaz gwall yaouank ; setu ma ne oe ket kredet e zigemer.\nAdalek neuze, ar pôtr yaouank a heuilhas eur pennad an hent a gas da goll. E dad a oa ive ken digar outan ma tec'has eus ar gêr. Goude bezan baleet bro epad pell am-zer, en em gavas en manati ar Beg, elec'h ma oa eur c'henvroad brudet d'ezan^ Lanfrank e hano, oc'h ober skol. Da gentan, Anselm, o skei war manati ar Beg, ne c'houlenne dor-zigor nemet keit m'en devoa ezom da chom evit kaout eun tamm deskadurez ; mes pa oe bet o vevan eus bue ar venec'h epad eur bla, e kavas an tanva kenkouls ma c'houlennas bezan digemeret da vat. Seiz vla warn-ugent a oa.\nPa oe hanvet Lanfrank da arc'heskob en Kantorbery, Anselm a reas skol en e blas, ha pa varvas an abad Harluin, e oe hanvet gant an holl da gemer e garg.\nGwilherm ar Rouz (1087-1100) ken fall evel kristen ha ma oa evel roue, a oa neuze en penn Bro-Zôz. C'hoant en devoa da vezan ken mestr war dreo an Iliz ha war dreo ar vro. Rei a rê an eskoptiou hag ar manatiou d'ar re a ginnige ar muian d'ezan, hag alïes, zoken, e chome eur pennad arôk hanvan den ebet enne, dre ma koueze en e yalc'h ar gonidegeziou a c'helled ober enne, keit ha ma chome goullo ar garg.\nEvelse, da varo Lanfrank, e lezas arc'heskopti Kantorbery pevar bla hep pastor : mes o vezan kouezet klanv, e teuas doan d'ezan hag e hanvas (1093), abad ar Beg, sant Anselm, da arc'heskob en Kantorbery.\nN'helled ket bezan kouezet gwelloc'h.\nGwasan oe, Gwilherm, pa bareas, a gouezas en e bleg koz. Derc'hel a reas gantan ar madou iliz ha dismegans a reas d'he gwiriou. Anselm a enebas, ha pa welas n'helle mui ober vad ebet en e eskopti, ken gwall-gaset oa, ec'h eas da Rom, elec'h ma oe digemeret gant enor gant ar pab Urban II. Urban a skrivas eul lizer da roue Bro-Zôz, da c'hourc'hemenn d'ezan lezel an ilizou en peuc'h ha resteuler d'an arc'heskob ar pez a vire outan eneb pep lealded.\nPrest goude, Gwilherm a varve. Anselm a oa en Lyon, p'en em gavas gantan kelou ar maro. Herry, breur Gwilherm, a bignas neuze war drôn Bro-Zôz. Kentan reas a oe digemenn da arc'heskob Kantorbery dizrei d'ar gêr.\nAn emgleo etre Herry hag Anselm ne badas ket pell. Herry en devoa c'hoant da vezan pab ha roue er memes amzer; c'hoant en devoa e raje arc'heskob Kantorbery eskibien eus an holl veleien a vije bet kavet mat gantan.\n« An neb ne zent ket ouz ma gourc'hemennou, a lavare ar roue, n'en deus gwir ebet da chom ken em rouantelez. »\n« Koz on, hag andraf on deut da vezan. Ar pez am eus c'hoaz a nerz a c'hell mont diganin. Mont a rin, koulskoude, da Rom; n' ho pezo biken netra diganin hag a c'hellfe ober gaou ouz enor ha liberte an Iliz santel. »\nAr pab Paskal II a eskummunugas ar re a roë aliou fall d'ar roue. Heman a blegas; hiviziken, n'eo ket hen a roio ar vaz-eskob hag ar walen da eskibien e rouantelez, mes ar re-man, goude o sakr, a brometo senti outan.\nAnselm a varvas daou vla goude, d'an 21 a viz ebrel 1109. Bezan e oe kaeran spered den a vevas en e amzer. Eun doktor eo hag eo par ar zantelez ennan d'ar ouiziegez. Poellek eo, dilorc'h ha karantezus. Seul-vui eo hegarat en kenver an dud dister, ha seul-vui eo bras en kenver an dud uhel. Daerou eur c'hrouadur a oa awalc'h evit tenerat e galon; gourdrouzou eur roue ne oant ket goest da lakat anezan d'ober van.\nAr Gouarnamant a zo tra Doue, tra Doue, mestr ar c'horfou; an Iliz a zo tra Doue, tra Doue, mestr an eueou; an eil hag egile o deus bet eur garg digantan, dishenvel pep-hini aneze.\nAn Iliz he deus treo an ene da gas endro, anaoudegez ha karante Jezuz-Krist da gas dre ar bed. D'ar Gouarnamant eo treo ar c'horf e labour eo lakat ar peuc'h etre an dud, ma c'hello madou an douar kreski. Dishenvel eo eta tachen an Iliz diouz hini ar Gouarnamant, hag an dishenveledigez-ze a zo bet merket gant Jezuz-Krlst e-unan, pa lavare : « Roët da Zezar ar pez a zo da Zezar, ha da Zoue, ar pez a zo da Zoue ; » hag anavezet gant ar gristenien pa respontent : «Gwell eo senti ouz Doue evit senti ouz an dud ! »\nAn impalaer Justinian (534-565) a skriv en e lezennou : « Diou c'halloud a zo war an douar, unan gant an Iliz, eun all gant ar Gouarnamant. An Iliz he deus galloud war dreo an ene, ar Gouarnamant war dreo ar c'horf; o diou e teuont eus Doue. »\nAr pab Jelas (492-496) a skrive d'an impalaer Anastas : «Ar bed a zo diou c'halloud ouz e gas endro : hini an eskibien ha hini ar rouaned; ha ma sent an eskibien, evit treo ar c'horf, ouz gourc'hemennou ar rouaned, o c'houzout e teu o galloud digant Doue, ar rouaned, d'o zro, a dle senti ouz gourc'hemennou an eskibien, evit treo ar relijion, dre ma teu o galloud d'eze digant Jezuz-Krist.»\nAn impalaer Alexis Komnen a lavare e oa brasoc'h e c'halloud eget hini ar pab. Innosant III (1198-1216) a respontas d'ezan : « Doue en deus laket diou sklerijen gaer da baran war an douar, da lavarel eo, diou c'halloud : hini ar pab ha hini ar roue. An hini a sked en de, da lavaret eo, an hini ho deus galloud war dreo an ene, a zo kalz kaeroc'h evit an hini a sked en noz, ha keit a zo etre ar pab hag ar roue evel a zo etre an heol hag al loar ! »\nDishenvel eo eta an diou c'halloud, uheloc'h an eil evit eben, rak uheloc'h eo an ene evit ar c'horf, treo padus ar bed-all, evit treo bresk ar bed-man, mes ne dleont ket bezan dispartiet.


Buhez ar Sent/1837/Aignes, eus a urz S. Dominiq - Wikimammenn\nBuhez ar Sent/1837/Aignes, eus a urz S. Dominiq\n◄ Opportuna Aignes, eus a urz S. Dominiq Anselm ►\nCundui a reas eno ur vuez quer santel ha quen exemplus, ma voe, souden goude beza graet Profession ha d’an oad a c’huezec vloaz, lequeet da Superiores en ur gouent nevez-etablisset e Porceno. Aignes na gonsideras ar carg-ze nemet evel un obligation evit-y da rei d’he c’hoareset brassoc’h exemplou a humilite, hac a vortificationou, Pratica a eureu en effet mortificationou quer bras ma collas he yec’het, en hevelep fæçoun ma eller lavaret penaus ar rest eus he vuez ne voe nemet ur c’hlènvet anquennius, pehini ne reas nemet ober remerqui sclaeroc’h he chouraich hac he fervor. Evit guir an Autrou Doue a gargue he ene eus ar c’honsolationou celestiel-ze pere na eller quet isplica, ha ne dint aznavezet nemet gant an eneou o deus o zanveet.\nHabitantet Môn-Pulcien o veza bzt informet eus ar mad a ree Aignes e Porceno, e fedas da zont da founta ur Goucnt nevez en o C’hær. Ar Santes, evit proculi gloar Doue dre un euvr quer mad, en em separas dious he Leaneset gant pere e voa caret hac a gare ivez e-unan meurbet. Ar Gouent a voe savet e ber amser, ha quer buan e voe carguet a Verc’heset vertuzus, da bere e roas reglen Sant Dominiq. He exempl a lacaas heb dale er Gommunaute-ze ur regularite edifiant hac ur fervor admirabl.\nDoue a roas ive d’ar Santes-mâ an donesoun a viraclou. Unan eus he Leaneset, o veza en danger da goll ar guelet gant un difluxion var he daoulagat, Aignes en em lequeas en Oræsoun evit-y, ha quer buan al Leanes-se en em gavas pare. Mæs lavaret a eller penaus ar Santes a voa e-unan ur miracl brassoc’h-c’hoas, rac petra bennâc ma voa-hi affliget gaut clènvejou anquennius, ne heane da gaout ar memes douçder hac ar memes peoc’h evel pa e devise jouisset eus ur yec’het parfet ; mæs en em gaout a ree en despet d’he infirmiteou ar guenta en oll exerciçou eus ar gommunaute ; ha sourcius a voa da bep-tra, gant un aer countant ha joaüs bras.\nErfin, uset gant he austeriteou hac he c’hlènvejou hir, e rentas gant joa he Ene pur d’he C’hrouer, er bloas 1317, d’an oad a dri bloaz ha daou uguent.\nAn devotion evit ar Santes-mâ e deus græt sevel cals a Ilisou en he enor. Bete en Indes hac en Ameriq e caver Couènchou hac Ilisou pere a zoug he hano.\nMa ve an oll vugale quelennet mad abred, cals anezo a ve fur ha parfet en o yaouanctis. Ar Sanfes-mâ d’an oad a c’huezec vloas a oa quer vertuzus ha quer parfet ma voe lequeet da Superiores en he C’houent. Ne d’ê quet ar bloaveziou eo a ro ar furnes hac ar vertuz ; e pep oad e eller beza fur ha parfet pa en em roer d’ar mad, pa labourer a barfetet, evit en em renta vertuzus.\nAdtapet diwar « https://br.wikisource.org/w/index.php?title=Buhez_ar_Sent/1837/Aignes,_eus_a_urz_S._Dominiq&oldid=62036 »\nKemmoù diwezhañ degaset d'ar bajenn-mañ d'an 12 Meu 2014, da 15:03.


Penn a-raok an aber\nHa pa vefed o sellet eus pell e vezer plijet gant Sant-Nazer. Tres kromm ar pont e obantoù a zo eno, gant e bester ruz ha gwenn, a zistenn linenn an dremmwel. Givri divent ha gorreerioù a weler, sonn e-kichen ur c’houc’h hag a sav a-us ar c’hendioù. Ha pa’z eo dreist-muzul an traoù enni e chom ar gêr, dre chañs, ul lec’h m’o dez an dud plijadur o vevañ asambles !\nUn istor da-heul red ar mor !\nAn nor da vont tre e-barzh aber al Liger eo Sant-Nazer. Kregiñ a reas gant he zreuz e bed ar mor pa zeuas da vezañ rakporzh Naoned e-kreiz an 19vet kantved. Savet e voe ar chanter-bigi kentañ ha goude-se e voe ar porzh pennañ evit an darempredoù gant an Antilhez ha Mec’hiko. Da neuze e oa brav ar vuhez eno, gant bigi bras ha kaeoù warno produioù deuet eus ar broioù pell. Cheñchet e voe penn d’ar vazh avat. E 1942 ha 1943 e voe drastet ar gêr gant bombezadegoù ar gevredidi a oa o fal distrujañ ar bon splujerezioù alaman. Adsavet eo bet ha delc’her a ra gant he zreuz war dachenn ar greanterezh.\nAr pevare porzh e Frañs\nN’eo Sant-Nazer nemet ul lodenn eus ar porzh emren Atlantel a zegemer 3 000 lestr ar bloaz. Eno e vez karget ha diskargetet dibaouez. Emañ ar bon splujerezioù pa’z eer tre el lennoù-porzh. Kavet ez eus un implij nevez dezhañ : a-ziwar toenn ar c’hreñvlec’h e c’haller gwelet ar porzh en e bezh. Ur savenn hep he far evit sellet ouzh an heol o vont da guzh ! En estaj izeloc’h, e-barzh ar skluz mogeriet, ez eer da splujañ e bed an abisoù da-heul al lestr-spluj Espadon. Plijout a rafe deoc’h mont en donvor ? Pignit e bourzh an Escal’Atlantic hag it da welet ar c’hambreier, sal ar mekanikoù, al levierezh... Evit echuiñ ho treizhadenn e vo ur souezhadenn evidoc’h.\nDiouzh an noz e vez sklêrijennet ar porzh gant gouleier glas, gwer ha ruz bet staliet gant Yann Kersalé.\nKavell ramzed ar morioù\nSavet ez eus bet kantadoù a vigi gant Chanterioù ar Mor Atlantel. Eno e oa bet ganet mordreizherioù mojennek evel an « Normandie », ar « France »… Pa’z eer da vizitañ al lec’h e vezer bamet dirak al lec’h divent-se. E-barzh ur c’harr-boutin, asambles gant un heñcher, e heulier war 110 hektar an doare ma vez savet ur vatimant, eus ar mare ma vez didroc’het ar plakennoù betek al labour peurlipat el lenn-borzh paramatiñ.\nDindan an dir emañ an traezh\nGoude bezañ gwelet ar glad greantel e teu c’hoant deoc’h da lonkañ bannac’hoù aer fresk ? E Sant-Nazer ez eus 20 traezhenn, kalz anezho a-hed hentig ar valtouterien. Unan anezho a zegas da soñj deoc’h eus un dra bennak ? Reishoc’h n’eus ket peogwir e oa bet troet ar film Les Vacances de M. Hulot gant Tati e Sant-Mark.\nPelec’h emañ ar c’helenner Klaskato ?\nE-barzh Ar Seizh boulenn strink, e weler Tintin hag ar c’habiten Haddock o klask war-lerc’h Klaskato war dokoù Sant-Nazer. Strewet ez eus bet skeudennoù a vent vras 4x3m e kêr.\nLec’hienn Internet ofis an touristerezh eus Sant-Nazer : http://www.saint-nazaire-tourisme.com


Rosina Ferrara - Wikipedia\nDans Les Oliviers (1878), eoullivadur John Singer Sargent.\nFrank Hyde: Rosina Ferrara, war-dro 1880\nRosina Ferrara (1861–1934) a oa un Italianez eus Enez Capri, a zeuas da vout patrom ha muzenn al livour stadunanat John Singer Sargent.\nGanet e oa en Anacapri, kêriadennig eus Enez Capri, en 1861. Ar veajourien ha gweladennerien a deue d'an enez, hag arzourien en o zouez, a vame dirak he c'hened divoas. Patrom e voe da veur a hini hag en o zouez Frank Hyde, Charles Sprague Pearce, ha George Randolph Barse, a zimezas dezhi. Kavet e vez he foltred, dindan anv meur a arzour, e-barzh mirdioù e-leizh.\nKaoz a voe diwar-benn Rosina Ferrara adarre e 2003 da-geñver an diskouezadeg "Sargent's Women" en Adelson Galleries, en Evrog Nevez, hag el levr a voe embannet neuze.\nArz ha sevenadur[kemmañ | kemmañ ar vammenn]\nRosina Ferrara a veze lavaret anezhi, gant arzourien zo, he devoa un dremm e doare Henc'hres, hervez an arz klasel, pe en doare arab. Trevadennerien eus Gres a oa bet e Capri en Henamzer, preizherien arab ivez a oa tremenet, ha roud eus o zremen a oa chomet e-touez o diskennidi.\nEn XIXvet kantved e terede arzourien eus pevar c'horn Europa, hag eus SUA, da Gapri da estlammiñ dirak kened an enez, hag he fobl. Brudet e oa koantiz merc'hed Capri ha tolead Naplez. Trelatet e oa ar skrivagnerien evel ar Gall Alphonse de Lamartine, a gontas en e levr Graziella e garantez ouzh ur vaouez eus Naplez a laoskas war e lerc'h pa zistroas da Bariz da zimeziñ.\nRosina Ferrara a voe diskoachet gant an arzour gall Edward Vaux, ha patom dezhañ e voe. Neuze e teuas ar Saoz Frank Hyde, a oa deut da weladenniñ Capri da glask an awen, hag a voe bamet gant he c'hened divoas. Livañ a reas un daolenn glasel eus ar vuhez e Capri ma he gweler en he gourvez, gwisket en un toga, hag ur plac'h yaouank all o seniñ feüt en he c'hichen: Rosina eo anv an daolenn\nE 1878 e tegouezhas John Singer Sargent en enez, ha klask a rae mennozhioù nevez ha dremmoù eus an dibab hervez e faltazi. Troet e vo kenkent gant kened eneziz, ha dreist-holl gant Rosina goant, plac'h a 17 vloaz, ken troet ma poltredas anezhi daouzek gwech da vihanañ e-pad ar bloavezh a dremenas en Anacapri, evel en taolennoù Dans Les Olivier, Head of an Anacapri Girl, View of Capri, Rosina, a-douez an holl boltredoù a reas Sargent e Capri e 1878.\nPoltredoù anezhi[kemmañ | kemmañ ar vammenn]\nRosina Ferrara,танцует тарантеллу на крыше гостиницы, 1878\nRosina Ferrara, на крыше гостиницы, 1878\nRosina Ferrara, 1878\nAdtapet diwar « https://br.wikipedia.org/w/index.php?title=Rosina_Ferrara&oldid=1855416 »


Beaj da Vreizh-Veur - Skolaj Diwan Kemper Jakez Riou\nSkolaj Diwan Jakez Riou 3393 …\nE Breizh-Veur on bet plijet gant ar stal gouloù-koar. Graet hon eus hon hini. Ret e oa lakaat ur vouchenn e-barzh ur pod koar ha goude lakaat en dour div eilenn. Ret e oa adkregiñ dek gwech da nebeutañ. Goude e oa ret lakaat unan eus an daou damm mouchenn en ur pod gant koar ha liv mesket, teir gwech da heul. Hag ober ar memestra gant an tu all (eus ar vouchenn). Ret e oa gortoz un tammig ha kemer traoñ ar c'houlaouenn-goar, gant an dorn all an nec'h ha treiñ. Er fin, ar c'houlaouenn-goar a oa dav livañ ha treiñ. Brav-tre e oant. Ha plijus e oa ober un dra evidomp e saozneg penn-da-benn. Gweladennet hon eus ar stal ivez. Kalz a c'houlaouennoù-koar a oa, gant an holl livioù hag an holl stummoù. C'hwezh a oa gant reoù zo. Bez e oa ur vaouez er stal o klinkañ ur c'houlaouenn-goar dirazomp. Ar c'houlaouenn he doa meur a wiskad livioù. Gant ur gontell e tidroc'he laonennoùigoù hag e adplege en ur seurt ront. Me ’gave e oa evel ur wezenn. Al laonennoùigoù a oa brankoù. Brav-tre !\nGweladennet hon eus zoo Chester ivez. Bras-tre eo neuze n'hon eus ket bet amzer a-walc'h evit sellet ouzh an holl loened. Graet hon eus tri skipailh : hini Ninnog, hini Olier hag hini Fañch. Gant Fañch e oan ha setu ar pezh hon eus graet :\nGwelet hon eus pred ar chas-dour. Gwelet hon eus ivez leoned, tigred, jirafenned, laboused eus ar broioù tomm, kalz a varmoused, naered, olifanted, kezeg ha kalz a loened all. Bez e oa loened bihan (30-40 cm) rous en ur park bihan gant geot nemetken. Farsus-tre e oant ha n'ouzon ket o anv ! Dindan ar park e oa ribouloù. Tu oa mont e-barzh hag er beg e oa ur glogorenn, a-us d'an douar. Gwelet e vezent tro-dro deomp ! Ar ribouloù ne oant nemet evit ar vugale peogwir ne oa ket uhel a-walc'h ar glogorenn evit an dud vras. Nolwenn ha me a zo aet memestra e-barzh hag hon eus gwelet anezho o tebriñ karotez.\nBeaj plijus-tre hag oberiadennoù dedennus ha plijus !\nSalomé (5vet klas)


An "Admiral Graf Spee" e 1936.\nPoltred propaganda eus an 'Admiral Graf Spee' e-pad an dibunadenn evit kurunadenn ar roue George VI\nAn Admiral Graf Spee zo ul lestr brezel klasad Deutschland "Panzerschiff" (hobregonet), lesanvet "pocket battleship" gant ar Saozon, a voe e servij ar Kriegsmarine hag an Alamagn nazi e-pad an Eil Brezel-bed. Div vag damheñvel eus ar memes klasad, an Deutschland hag an Admiral Scheer, a voe kemmet o urzhiad ha lakaet da dalvezout evel bigi hobregonet ponner er bloavezh 1940.\nAnv ar vag a oa deuet diwar hini an Amiral Maximilian von Spee, penn skouadrenn reter Azia a stourmas en Coronel hag en enezeier Falkland. Lazhet e oa bet an amiral er stourm, e-pad ar C'hentañ Brezel-bed. Kroget e oa bet da sevel ar vag er chanter sevel bigi Reichsmarinewerft e Wilhelmshaven e miz Here 1932 hag echuet e oa bet e miz Genver 1936.\nRaktreset e oa ar vag da vezañ 10 000 tonenn evit chom hep mont dreist difennoù Feur-emglev Versailhez a-fed bigi brezel. A-benn ar fin ur wech prest da vont er mor (leun gant tennoù...), ar vag a oa 16 020 tonenn enni. Kalz muioc'h evit ar pezh a oa aotreet ha bet rakwelet. Armet gant c'hwec'h kanol 28 cm gant div douribell tri c'hanol war pep hini, an Admiral Graf Spee hag ar bigi all eus ar c'hlasad Deutschland a oa bet savet evit gellout distrujañ ar bigi a c'hellfe adpakañ anezho. An tizh uhelañ ganto a oa 28 skoulm (52 km/eur ; 32 mph) ; nebeut-tre a vigi saoz pe gall a c'helle adpakañ anezho, ha nebeutoc'h c'hoazh a c'helle o distrujañ.\nAr vag he doa graet troioù spiañ (pemp anezho) e-pad Brezel Spagn etre 1936 ha 1938. Kemeret he doa perzh ivez en dibunadeg e-pad Kurunadenn George VI e Mae 1937. An Admiral Graf Spee a oa bet kaset e su ar meurvor Atlantel un nebeud sizhunioù a-raok penn-kentañ an Eil Brezel-bed. Kaset e oa bet di evit chaseal ar bigi kenwerzh pa grogfe ar brezel. Etre Gwengolo ha Kerzu 1939, ar vag he doa kaset 9 bag all d'ar strad, en holl 50 089 tonenn, a-raok en em gavout gant teir bag hobregonet saoz e-pad Emgann ar Rio de la Plata d'an 13 a viz Kerzu 1939.\nAdtapet diwar « https://br.wikipedia.org/w/index.php?title=Admiral_Graf_Spee&oldid=1858139 »\nKemmoù diwezhañ degaset d'ar bajenn-mañ d'an 5 Kzu 2019, da 13:43.


Joseph Porta - Wikipedia\nObergefreiter dre c'hras Doue\nJoseph Porta, a zo un dudenn a adkaver lies e romantoù istorel Sven Hassel.\nObergefreiter ez eo ha goude-se Stabsgefreiter. Genidik eus Berlin o vevañ e karter Berlin-Moabit a-raok an Eil Brezel-bed. Kondaonet ez eo d'ar c'hampoù-bac'h dre ma oa sokialour hag en devoa plantet ur banniel ruz war tour un iliz. Goude ar c'hampoù-bac'h en em gav er 27vet rejimant panzer.\nBlev rouz foll en deus, plijout a ra dezhañ dougen un tog-uhel melen hag ur werenn-lagad gant ur smoking bet holl gounezet en ur druchañ e-pad ur c'hoari kartoù e Bukarest e Roumania.\nMervel a ra toullgofet gant ur gontell rusian. Gant e gamaladed tro-dro dezhañ, Beier "an hini kozh" a c'hoari dezhañ kanaouenn Heinrich Heine Loreleï gant e Harmonika evit ambrougañ anezhañ etrezek an anaon.\nHardizh gant un teod lemm aon a ra d'an ofiserien na fell ket dezho bezañ luet dirak ho soudarded. N'eo ket aonik rak muntrañ un ofisour pa vez ul loen fall anezhañ hervezhañ 'pezh a zisplij bras da Beier "an hini kozh".\nUr gwerenn lagad\nTog bras melen\nPlijet ez eo gant kontañ istorioù hir hag ijinet, istorioù lec'h ma vez an harozh o kaout troioù-kaer digredus hag hudur. Pa vez enouet pe enkrezet e gamaraded e c'houlennont dezhañ da gontañ un istor, darn an amzer ne teu ket a-benn da echuiñ e gontadenn en ur vezañ direnket gant ar brezel pe pa sav cheu etrezañ hag ur gamarad stourm.\nGellet a ra c'hwezhañ ar boued a-bell ha gant e gamarad Breur Bihan ez eo mailh evit kavout danvez da zebriñ ne ra forzh al lec'h. Pa vez o tebriñ e c'hell lonkañ tost difin pezh a seblant digredus d'e gamraded.\nPlijet bras ez eo gant an anevaled bez e vo meur anezho a vo perc'hennet gantañ:\nAr c'hazh Josef Vissarionovitch Stalin (Obergefreiter)\nAn Arzh Raspoutin\nPrestiñ arc'hant a zo ur vammenn moneiz evit e godell dre ma vez ur feur rentañ uhel doare ur c'hwepad. Trucher meur ez eo er c'hoari kartoù hag evel-just ez eo laouen drant da brestiñ arc'hant d'ar c'hoarierien riset tra ma vije e gamaraded rejimant, an ofiserien betek mont da c'hoari gant an enebourien rusianed. Breur Bihan e gañfard a sikour anezhañ dre e nerzh korf ramzel en e holl droioù-kamm.\nSot ez eo gant ar sonerezh dre selaou ur wech un ganaouenn pe un tamm sonerezh nemetken e c'hell e c'hoari. C'hoari a ra eus ar fleut, an harmonika, ar piano hag an orglez.\nDivalav euzhus, bras divent met treut-ki. Daoulagad pemoc'h gwer, ur gouzoug hir ha treut, pikoù-panez gant un dremm tric'horniek, un dant nemetken ha treid a vent 47.\nHervezhañ ez eo sot ar merc'hed gantañ. Emlorc'hus ez eo eus e fri.\nMa ne chom un dant nemetken gantañ, ez eo bet roet dezhañ dentoù faos gant al lu met ne lak ket anezho hag e fin pep pred e sach anezho eus un tamm lien evit o naetaat. An ofiserien a zo sabatuet ne lakafe ket anezho evel ma vije ret.\nKregiñ a ra gant ar renk a Obergefreiter ha goude-se e dizh an hini a Stabsgefreiter rak rediet ez eo da vont gant uhelaat e renk dre ar vank a ofisourien padal e oa chomet betek-en ar pellañ ar gwellañ gant an enraogoù.\nGaloñsoù renk un Obergefreiter rann ar c'hirri-hobregonet\nGaloñsoù renk ur Stabsgefreiter rann ar c'hirri-hobregonet\nBlenier kirri-hobregonet dornet-mat gellout a ra bleniañ un oto pe un tank e memes mod gant tizh ha nerzh. Plijet ez eo gant implij ar fuzuilhoù resisted bez en deus ar vandenn tenner resisted.\nTroadegiezh alaman war talbenn ar reter gant ur skarzher-tan\nImplij a ra ivez ur skarzher-tan, ur gwareg, ar c'hontilli.\nDe fordømtes legion (Lejion ar re daonet) (1953). La légion des damnés, troer Gilles-Maurice Dumoulin, embannadur du Rocher (311 pajenn), dastumadenn Grands romans, 1999 (ISBN 978-2-268-03311-2)\n↑ De fordømtes legion (brezhoneg: lejion ar re daonet) Pajenn 291.\n↑ De fordømtes legion rann 988vet batailhon adarme, Pajennoù 204/205: Distroet goude ur sizhun el linennoù rusian gant ur vantell feur hag ur valizenn lêr ofisour ha 6 boutailhad vodka gounezet d'ur strollad komiserien politikel komunour.\n↑ De fordømtes legion (brezhoneg: lejion ar re daonet)Pajenn 59 .\nAdtapet diwar « https://br.wikipedia.org/w/index.php?title=Joseph_Porta&oldid=1987756 »\nKemmoù diwezhañ degaset d'ar bajenn-mañ d'an 23 Ebr 2022, da 15:46.


plac'h-saout - Wikeriadur\nGer kevrennek savet diwar an daou anv-kadarn plac'h ha saout.\nplac'h-saout /plaɣˈzɔwt/ benel (liester : plac'hed-saout)\nPlac'h a ziwall ar saout\n— [...]! » — Peuret o devo ar bradenn-ze brema zouden, hag ar plac'h-zaoud a lâro emberr, pa arrufont en eur vlejal ouz toull o c'hraou, ront evel barrikennou: « [...]! » — (Erwan ar Moal, Pipi Gonto, Kemper, 1925, p. 135.)\nPlac'h-saout e oa-hi en ur vereuri en parrez Brieg. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 33.)\ngalleg : vachère (fr)\nAdtapet diwar « https://br.wiktionary.org/w/index.php?title=plac%27h-saout&oldid=297879 »\nKemmoù diwezhañ degaset d'ar bajenn-mañ d'an 20 Ebr 2020, da 08:15.


février | 2017 | ur blog eo …\nkabellig ruz 3\nPublié le 16/02/2017 par Yann-Ber\nVa frederiadennoù eus ar mare a ya gant ar sorbienn bobl rizh n° 333, The Glutton, hervez rummata Aarnes ha Thompson en o levr The types of the folktales, adembannadur, Academia Scientiarium Fennica, Helsinki 1981.\nNe c’hallan ket koulskoude na menegiñ Le petit Chaperon rouge deuet e gouloù e 1696 dindan bluenn Charles Perrault en e levr Histoires ou contes du temps passé avec des moralités, ken brudet eo skridoù al levrig-se.\nPadal eo anavezet fall tre skrid Perrault a zo bet malet hag advalet, dreist holl adal an naontekved kantved, pep hini o tegas kemmadurioù ha reizhadurioù bern-war-vern.\nMaladur lennegel Perrault, a gavan brav tre evel m’ eo bet skrivet, a dalvez ar boan bezañ lennet. Kinnig a ran deoc’h teurel ur sell ouzh an destenn orin amañ.\nAr sorbienn bobl zo bet embannet un tregont maladur bennak anezhi dastumet war diriad Frañs e diazad al Liger ha Norzh an Alpoù, ugent anezho ne zeuont ket eus maladur Perrault.\nAr re a zo bet dastumet adal derou an ugentvet kantved a zeu holl eus Perrault.\nDastumet eo bet maladurioù en Alpoù italiat ivez.\nKit da welout labourioù Paul Delarue evit muioc’h a stlenn.\nAr maladurioù kavet en embannadurioù ar Breudeur Grimm, Kinder und Hausmärchen (1825) a zeu eus sorbienn Perrault. Ouzhpennet eo bet ar chaseour a zieub ar vamm-gozh hag ar plac’h diouzh kof ar bleiz, hag un eil kejadenn gant ur bleiz all a vo trec’het gant ar plac’h skoazellet gant he mamm-gozh. Ar maladurioù nemetañ dastumet en Alamagn eo, a zo bet dastumet digant ur vagerez bet e Frañs. N’eo bet miret nemet ar furm pell diouzh hini Perrault en embannadurioù diwezhañ ar Breudeur Grimm.\nRet eo derc’hel da soñj bepred ne anavezomp nemet ar pezh a zo bet dastumet ha dre ar furm roet d’ an danvez gant an embanner.\nRet eo derc’hel da soñj ivez ez on ur sorbiennour ha n’ eo ket un den a skiant. Ne ran ket ul labour reizhiadek. Ne sellan ket ouzh furm ar sorbiennoù hogen ouzh o danvez, pe da nebeutañ eo ar pezh a soñjan ober.\nAl labourioù kaset da benn gant arbennigourion stummet er skol-veur gall zo dudius-tre. Degas a reont ur bern danvez, hogen e mare pe vare e tistroont bepred e roudoù ar stuzegezh trec’h. N’ int barrek da welout an aliesañ en arz pobl nemet danvez d’o studioù hag oberennoù dister. C’hwitañ a reont alies war an danvez.\nUn nebeut stlenn war va sorbiennoù ha war doare va sorbiennañ ha va sorbiennouriezh a vo kavet en notennoù Sorbienn ha kevredigezh, embannet e-barzh ar gelaouenn Aber, niverenn 19, nevez-amzer 2005. Ne oa nemet un derou ha ne chom nemet un derou. Adkemeret war ar bajenn-mañ.\nPublié dans lennegezh teodel, levrioù\t| Marqué avec arzoù\t| Laisser un commentaire\nkabellig ruz 2\nPublié le 12/02/2017 par Yann-Ber\nLe retour des fleurs, kavet e-barzh Histoires merveilleuses des cinq continents gant Ré ha Philippe Soupault, Seguers 1975.\nGwechall gozh e oa bleunioù kaer e pep lec’h, ha laboused a oa dudius o c’han, hag amprevaned a oa bleunioù bev, ha gwenan a roe d’an dud ar mel dous.\nUr wech, ar galloudusañ sorser zo aet kuit da venez uhelañ ar vro ken dilaouen e oa gant an dud na baouezent ket a emgannañ. War e lerc’h eo marvet ar bleunioù. Al laboused, an amprevaned, ar gwenan zo aet kuit da heul. Setu an istor a lavarer er boblad-se.\nAr vugale a blij dezho an istor hogen deuet en oad e lavaront ned eo nemet ur vojenn da ziduiñ ar vugale.\nUr paotr avat a lavar pa vo bras ez ay da c’houlenn digant ar sorser bras reiñ d ‘e vro ar bleunioù a-nevez. An dud a ra goap anezhañ.\nDeuet en oad ez a kuit ar paotr. Kavout a ra ar menez, kavout a ra an tu da bignat betek an nec’h. Aze eo sammet gant un dorn diwelus hag en em adkav e bro ar bleunioù gant ar sorser bras.\n– Tizhet on bet gant da fiziañs ha da galonegezh. Kemer kement a vleunioù ma fello dit. Lak anezho war ribl al lennoù, a-hed ar sterioù, er c’hoadeier. An avelioù a zeuy eus an norzh, eus ar su, eus ar reter hag eus ar c’hornog, ganto e kasint ar glav, ar vleunioù a gresko hag a baoto dre ar vro.\nNe ran nemet un diviz, ma fell deoc’h e chomfe ar bleunioù e vo arabat deoc’h en em gannañ ken.\nAr paotr zo distro gant ar bleunioù, anvet eo bet da benn ar vro hag adal ar mare-se n’eus bet na emgann na dabut er vro.\nEvel er vojenn sinaat, Loar hag Heol, an istor lavaret gant an dud zo meizet evel handerc’had. Ar werc’helezh zo ar vro krin, divleunioù.\nN’ eus nemet ur paotr evit krediñ e c’hell kened ar bleunioù bezañ gwerc’helezh, hag e ray pezh a zo ret evit degas ar gened en-dro, en ur zegas war un dro ar peoc’h.\nEn div vojenn hon eus ur bed aet digened ha diaes da vevañ. An dud a zegemer an darvoud evel lod didec’hus o gwerc’helezh avat. N’eus nemet unan (lakaat a ran ez eo an div blac’h daou du an hevelep tudenn er sorbienn sinaat) a gredo er gened dispaket en istor, en handerc’had, hag a lakay ar gened da vezañ en-dro.\nDa dostaat eo ouzh beuzadeg veur ar Bibl pe ouzh an holl vojennoù savet da gadarnaat stuzegezh ur gumuniezh tud. Ar stuzegezh-se zo mad kaer an holl savet da heul amzerioù teñval da zegas en-dro doareoù brokus ha kenedus. Ar gened a oa anezhi a-raok an amzerioù c’hwerv. Perzh anienel eus mal-den eo.\nE degouezh ar vojenn sinaat n’eus nemet un nebeut gerioù a ro da gompren ez eo prest an div-blac’h da oberiañ evit ar gumuniezh, da ensammañ roll Heol ha Loar ha degas gouloù en-dro, ha kened. N’eo ket abeget steuzidigezh ar gouloù, ar stad c’hwerv, war-eeun d’ an dud evel er vojenn aostraliat.\nRoñflez ar sorbiennoù, pe an euzhvil, ar sorserez, an diaoul, zo aze er mare ma c’hell ar benndudennn mankout war e zenelezh, koll e stuzegezh ha kouezhañ er varbariezh, en deñvalijenn, pe er sodell.\nEr vojenn aostraliat avat eo an dud o-unan dre o emzalc’h a gouezh en deñvalijenn, a goll al livioù, ar gened ha c’hwekted ar vuhez, a zistruj o denelezh dre en em gannañ diastal. An dudenn hud, ar sorser, zo madelezhus.\nEr vojenn sinaat steuzidigezh ar gouloù, ar vuhez en deñvalijenn zo handerc’het e stumm Loar hag Heol lonket gant ur roñflez. Un doare da bellaat atebegezh an dud eo.\nAn dud beuzet en deñvalijenn pe en ur bed hep bleunioù zo tud kollet ganto o stuzegezh, divarrek da adkavout penn an hent d’ ar gened o deus argaset eus ar beziadoù.\nEn div vojenn e chom an dud en ur saviad reuzeudik o nac’h gwerc’helaat ar gened endalc’het en handerc’hadoù. Soliañ a reont war an dremened pa sell ar vugale, an harozed, ouzh an dazont.\nDegemerout da wir bater sodelloù ur stuzegezh toc’hor zo klet ha komprenadus ha krediñ en un dazont gwelloc’h zo tra nemedennoù.\nAr mojennoù-se avat a hañval hetiñ e vefe troet an dud da soñjal e c’hell eskoriñ ar gened, ar rezid er bed ha n’eo ket hepken en handerc’hadoù…\nha piv eo Kabellig ruz ?\nPublié le 08/02/2017 par Yann-Ber\nGwechall gozh eo bet lonket Heol ha Loar gant ur roñflez hag abaoe eo gwisket ar bed gant teñvalijenn. Ar spezoù a noaz ouzh an dud hag ar vuhez zo c’hwerv.\nSetu a gont ur vamm d’ he ziv verc’h.\nAn div-se a blij kalz dezho an istor a lavar pegen brav e oa sked an heol hag al loar, pegen plijus ha kaer e oa ar bed goulaouet ganto ha pegen eürus e oa an dud. Soñjal a reont e c’hallint dont da vezañ Heol ha Loar d’o zro ma labouront aketus ha ma vezont brokus.\nSiwazh ar roñflez a lonk o mamm hag a zeu d’ o lonkañ.\nSkeiñ a ra ouzh an nor.\n– Ho mamm zo distro. Digorit an nor.\n– Diskouezit ho torn dre an toull e-barzh an nor, a c’houlenn ar c’hoar henañ.\n– N’ hoc’h ket hor mamm. War vizied hor mamm n’ eus ket a wad.\nAr roñflez a dremen he dorn el ludu.\n– N’ hoc’h ket hor mamm. War vizied hor mamm n’ eus ket a ludu.\n– Mar befe hor mamm e vefe tremenet dre an toull er voger, eme ar c’hoar yaouankañ.\nAr roñflez en em sil dre an toull hag a ya en e c’hourvez war wele ar vamm.\n– Da biv eo dont da gousket ganin fenoz ? Ra walc’ho he daoudroad !\nAn hini yaouankañ a lavar eo he zro, ha goulenn digant he c’hoar henañ kempenn he daoudroad.\nAr c’hoar henañ a walc’h he daoudroad gant kaoc’h yer rak skrijañ a ra ar roñflezed ouzh ar c’haoc’h yer.\nKlemm a ra an hini yaouankañ. Ar roñflez a c’hourdrouz. An hini yaouankañ a ya da gousket gant ar roñflez.\nAr c’hoar henañ a stourm ouzh ar c’housked. Trec’het eo avat.\nDre he huñvre e teu ur c’hozhiad gwisket gant ur vantell blouz da lavarout dezhi eo dellezek a vezañ Heol.\nDihunet eo gant trouzioù chaokat.\n– Petra a zebrez mamm ?\n– Piz, bet roet din gant da eontr, a respont ar roñflez.\nUn dakenn wad a gouez war fri ar plac’h. Sur eo bremañ he deus ar roñflez debret he mamm hag emañ o tebriñ he c’hoar.\nKalon he c’hoar a gouez tost outi. He dastum a ra en ur pezh lien.\nKlask a ra un tun evit tec’hout.\n– Mont da staotañ a fell din mamm.\n– Staot e lost ar gwele.\n– Ha Doue ar gwele ?\n– Staot en oaled !\n– Ha Doue an oaled ?\n– Staot a-dreñv an nor !\n– Ha Doue an nor ?\n– Kae da staotañ er-maez ha distro buan da na dapout anoued !\nEr-maez e kej gant ur c’hozhiad damheñvel ouzh hini he huñvre. Diskouez a ra dezhi pignat ouzh ur wezenn per a zo e-kichen ur feunteun.\nAntronoz e teu ar roñflez da naetaat klopenn an hini yaouankañ. Gwelout a ra ar plac’h er wezenn.\n– Petra a rez aze ?\n– Dastum per a ran.\n– Ro din unan !\nAr plac’h a daol a-bouez he nerzh ur berenn e-barzh geol ar roñflez a gouez damvouget. D’he feurlazhañ e sank ur skourr e don he zoull gouzoug.\nAr roñflez marvet a dro en ur bod spern ouzh traoñ ar wezenn.\nGoulenn a ra ar plac’h ouzh ar c’hozhiad astenn e vantell blouz war ar bod spern ha neuze e c’hell diskenn.\n– Tad-kozh, te hag a oar kalz a draoù, hag e c’hellez distreiñ va c’hoar d’ar vuhez en-dro ?\n– Emañ kalon da c’hoar ganit ?\n– Kae da gaout ar paotr-saout neuze.\nAr paotr-saout he c’has d’ ar paotr-houidi, ar paotr-houidi he c’has d’ar paotr-yer, ar paotr-yer he c’has davit ar mor. Treuziñ a ra 77 stêr ha 77 menez, ha degouezhout war ribl ar mor ma kav un touseg ramzel. Lonkañ a ra eviti dour ar mor ha tamm-ha-tamm e teu a-wel ar c’hoar bihan.\nAn div c’hoar a zeu da vezañ Loar hag Heol.\nDiverrañ ur sorbienn sinaat «Origine du soleil et de la lune», Minjian wenxue, Beijing, troet gant Maurice Coyaud, «Contes merveilleux de Chine et des Philippines avec des haiku. De loin-3 P.A.F. 1980.\nAr sorbiennoù eus ar rizh-se zo bet tostaet ouzh maladurioù pobl ar sorbiennoù eus ar rizh «Kabellig ruz» gant folklorourion ‘zo.\nTennañ a ra kentoc’h d’ur gwengel ha gallout a ra bezañ tostaet ouzh ur sorbienn aostraliat a gont pezh a c’hoarvezas en ur vro hep bleunioù.\nPublié dans lennegezh teodel\t| Marqué avec arzoù\t| Laisser un commentaire\nPublié le 05/02/2017 par Yann-Ber\ngwenn ar vantell c’hlav\nur Japanadez a dremen war ur straed e Tokyo\n6 eur beure\nur sammorell zo tuet\npakadoù war ribl ar straed


Diffusion du vendredi 6 décembre 2019 Durée : 20min\nAr mintin-mañ eo 'n em vodet pevar ugent falc'her OGK e Brest. Staliet e oant dirak dor-vras ar porzh a goñverzh. Met n'eo ket tout ar porzh 'oa vizet met an uzin a oa tal dezho. Setu 'pezh n'eus displeget ur stourmer da Vorgane Heuclin Reffait.\nHag a-raok dek eur vintin eo bet skarzhet ar falc'herien gant ar CRS. Un enklask polis a zo kaset da-benn.


Accueil / Lec'h / Breizh / Pennad-kaoz gant Goulven Morvan, prezidant “Kelennomp !”\nNil CAOUISSIN 30 May 2019\nUr gevredigezh yaouank eo “Kelennomp !”, lakaet da bal dezhi bodañ an holl gelennerien war ar brezhoneg, ar re a labour er c’hentañ derez pe en eil derez, er skolioù publik, prevez pe kevredigezhel. Difenn gwirioù ar gelennerien ha difenn ar c’helenn brezhoneg war an dro a fell d’an izili ober. Peadra zo da stourm ! Goulven Morvan, ezel eus burev ar gevredigezh, en deus asantet respont d’hor goulennoù.\nGoulven, petra eo bilañs “Kelennomp !” goude ar mizioù labour kentañ ? War beseurt sujedoù ho peus lakaet ar bec’h, peseurt disoc’hoù zo bet, penaos e vez gwelet ar gevredigezh nevez gant ar gelennerien ?\nEvit ur gevredigezh ken yaouank n’eo ket fall ar bilañs, daoust ma c’hellfe bezañ un tamm mat gwelloc’h c’hoazh… Kreskiñ ingal a ra an niver a izili, pezh a ro pouez deomp muioc’h-muiañ evit dougen mouezh ar goleged. Brudet a-walc’h omp deuet da vezañ ivez, kaoz a zo bet ac’hanomp er c’hazetennoù p’hon eus lakaet kalzik kudennoù war-wel : ar forfed-skol evit ar skolioù kentañ-derez, adaozadur ar vachelouriezh hag al liseoù, an agregadur brezhoneg, al lezenn Blanquer, an niver a bostoù divyezhek digoret er skolioù divyezhek publik… Gwelet mat omp war a seblant dre vras, gant ar gelennerien, ar sindikadoù, ar c’hevredigezhioù kerent… Diouer a rae ur gevredigezh evel homañ abaoe ma oa steuziet an UGB.\nE miz Gwengolo 2016 e oa bet cheñchamantoù e programmoù hag aozadur ar skolajoù. E 2019, petra zo bet degaset gant ar c’hemmoù-se evit ar c’helenn brezhoneg ?\nEvel hon doa soñjet d’ar mare-se eo bet koustet ker, d’ar c’helenn brezhoneg opsion dreist-holl, diwar adaozadur ar skolajoù : serret eo bet an opsion e skolajoù zo, hag alies mat eo bet digresket an eurvezhioù brezhoneg da vihanañ e kalz skolajoù.\nBremañ emañ ar bec’h war al lise, gant ur stumm bachelouriezh nevez. Petra eo sell “Kelennomp !” war adreizhadur al lise dre vras ?\nFall e vo an traoù evit al liseidi kement hag evit ar gelennerien, dre ma weler ervat an abegoù ekonomikel kuzhet fall dindan ar c’haozioù toull hag ar mennozhioù goullo. N’emañ ket an traoù o vont war-raok gant seurt kemmoù : nebeutoc’h a gelennerien, muioc’h a liseidi er c’hlasoù, programmoù ponner…\nHag e-keñver plas ar brezhoneg el liseoù ?\nSklaer eo e vo disteraet plas hor yezh en afer : digresket he fouez e notennoù ar vachelouriezh, aon hon eus e vefe nebeutoc’h a liseidi dedennet gant hon danvez pa weler ar sammad labour ouzhpenn a zegas dezhe hor c’hentelioù, e-keñver ar re all, evit gounidoù ken treut.\nSkarzhet ez eus bet ur rektorez nevez ’zo, abalamour m’he doa lakaet an holl a-enepti en akademiezh Roazhon, ar gelennerien brezhoneg dreist-holl. Ha laouen oc’h gant Emmanuel Ethis, ar rektor nevez deuet da erlec’hiañ anezhi ?\nAbred eo c’hoazh evit lâret hag-eñ omp laouen gantañ pe get… Embannet en deus kaout c’hoant da habaskaat an darempredoù gant difennerien ar brezhoneg er skolioù, ha bremañ emaomp o c’hortoz gwelout e oberoù oc’h heuliañ e gomzoù.\nLavaret en deus ne vefe ket a-enep diorren ar c’helenn e brezhoneg dre soubidigezh e skolioù publik zo. Gouzout a rit hiroc’h ?\nGwell a se ! N’hon eus ket klevet hiroc’h war ar poent-se c’hoazh.\nHa penaos ’mañ kont en akademiezh Naoned ?\nGant rektorelezh Naoned eo bet eeunoc’h hag aesoc’h an darempredoù er mizioù tremenet. Goustadik ec’h a an traoù war-raok eno avat. Poent eo d’al Liger-Atlantel tapout lañs evit hor yezh.\nPeseurt plas ho peus c’hoant da c’hounit evit ar brezhoneg e skolioù ar vro ?\nLaouen e vefomp pa vo brezhoneg er skol, e mod pe vod, evit an holl vugale e Breizh, dre ziouer, ha n’eo ket un tañva d’ar yezh hepken, met ur c’helenn gwirion, evel ar pezh a vez graet e Korsika. Hir e vo an hent, ha pazennoù etre a ranko bezañ tizhet etretant. Bec’h dezhi !\nEn ur mod pleustrek, petra a c’hallfe bezañ gwellaet buan gant an div akademiezh, hep ma vefe ezhomm da cheñch ul lezenn ?\nAze n’eo ket aes respont, rak alies a-walc’h e vez implijet digarez al lezenn evit nac’hañ araokadennoù evit ar brezhoneg er skolioù. Kreskiñ an niver a bostoù ha digeriñ skolioù ha klasoù brezhonek en un doare poellek, prederiet ha prientet mat a c’hellfe bezañ graet digudenn. Merañ servijoù ar goleged en un doare doujusoc’h ha poellekoc’h ivez. Ha sikour krouiñ ostilhoù ha dafar skol evit harpañ ar gelennerien. Kement-se tout a sikourfe kalz a-benn lakaat kalite ar c’helenn brezhonek da vont war-raok.\nShare the post "Pennad-kaoz gant Goulven Morvan, prezidant “Kelennomp !”"\nNil Caouissin zo kelenner war an istor, an douaroniezh hag ar brezhoneg. Kuzulier rannvroel e Breizh eo abaoe miz Even 2021. E-barzh ar strollad enep “Breizh a-gleiz - Emrenerezh, ekologiezh, tiriadoù” emañ.


Iakov Djougachvili : diforc'h etre ar stummoù - Wikipedia\nIakov Djougachvili : diforc'h etre ar stummoù\nStumm eus an 8 Meu 2017 da 16:45\n20 okted ouzhpennet , 5 vloaz zo\nStumm eus an 3 Meu 2017 da 20:38 (kemmañ)\nStumm eus an 8 Meu 2017 da 16:45 (kemmañ) (dizober)\n[[Restr:Yakov Dzhugashvili.jpg|thumb|Iakov Djougachvili]]\n'''Iakov Djougachvili''' ([[jorjieg]]: იაკობ ჯუღაშვილი Iakob Iosebis dze Jugashvili, rusekruseg : '''Яков Иосифович Джугашвили'''), ganet d'an [[18 a viz Meurzh]] [] hag aet daha Anaonmarvet d'ar [[14 a viz Ebrel]] [], a oa mab henañ an tri bugel bet gant [[Jozef Stalin]]. An daou all o vezañ [[Svetlana Allilouyeva]] ha [[Vassili Djougachvili]]. Bez e oa ar mab en doa bet Stalin gant e c'hentañwreg wregkentañ, [[Ekaterina Svanidze]].\nServijet en doa en [[Arme Ruz]] e-pad an [[Eil Brezel-bed]] hagha prizoniet e voe prizoniet pe en em rentasrentañ a reas d'an Alamanted e-pad kentañ lodenn tagadenn an [[Unvaniezh ar Republikoù Sokialour ha Soviedel|URSS]] gant nerzhioù lu an [[Trede Reich]]. TabutDizemglev a oa bet tro-drozo da c'houzout na penaos e oa marvet eñ. Hiziv-an-deiz e tisklêr an istorourien e voe marvetvarvas e [[Kamp-bac'h nazi|kamp-bac'h]] [[Sachsenhausen (kamp-kreizennañ)|Sachsenhausen]].▼\n[[Restr:Do not shed your blod for Stalin.PNG|thumb|250px|"''Na roit ket oho gwadkwad da Stalin! Skampet eo dija da [[Samara (kêr)|Samara]]! E vab a zo daskroret dija! Ma vez mab Stalin o saveteiñ e groc'hen, neuze n'oc'h ket rediet da aberzhiñ''!" Trakt Alamanalaman stlapet d'an trevouriendud pa dremenontdremene soudarded Alamagn dre kêriadennoùgêriadennoù an URSS e 1941]]▼\n▲Servijet en doa en [[Arme Ruz]] e-pad an Eil Brezel-bed hag e voe prizoniet pe en em rentas d'an Alamanted e-pad kentañ lodenn tagadenn an [[Unvaniezh ar Republikoù Sokialour ha Soviedel|URSS]] gant nerzhioù lu an [[Trede Reich]]. Tabut a oa bet tro-dro da c'houzout na penaos e oa marvet eñ. Hiziv-an-deiz e tisklêr an istorourien e voe marvet e [[Kamp-bac'h nazi|kamp-bac'h]] [[Sachsenhausen (kamp-kreizennañ)|Sachsenhausen]].\n▲[[Restr:Do not shed your blod for Stalin.PNG|thumb|250px|"''Na roit ket o gwad da Stalin! Skampet eo dija da [[Samara (kêr)|Samara]]! E vab a zo daskroret dija! Ma vez mab Stalin o saveteiñ e groc'hen, neuze n'oc'h ket rediet da aberzhiñ''!" Trakt Alaman stlapet d'an trevourien pa dremenont dre kêriadennoù an URSS e 1941]]\nAdtapet diwar « https://br.wikipedia.org/wiki/Dibar:MobileDiff/1742229 »


EAT : "Kenderc'hel a ra ar manifestadegoù a-enep Lezenn Taubira e Breizh"\n"Ar Veilherion" e Brest d'an 21/6/13 o c'houlenn ar frankiz evit unan eus diazezerion o emsav difeuls a-enep lezenn Taubira\nPublié le 22/06/13 19:24 -- mis à jour le 00/00/00 00:00\nEmglev An Tiegezhioù, a vod tiegezhioù kristen brezhonek aboae 1947, a ziskler ez eo c'hoarvezet kalz a draoù dija en-dro da lezenn Taubira (voir le site) ha n'eo ket echu evel m'henn diskouez dibenn sizhun an 21-23 a viz mezheven e Breizh : emsav «ar Veilherion» en deus aozet manifestadegoù :\n- E Sant Brieg d'ar Sadorn 22 da 21 eur dirak al lez-varn ;\n- E Brest d'ar Gwener da noz war leurger ar Frankiz ;\n- E Gwened d'ar yaou 20 da noz, ha d'ar Gwener dirak ar prefedti (emgav a zo bet gant kuzulier ar prefed en deus klevet klemmoù an dud da heul harzidigezh barnedigezh ha toullbac'hidigezh Nicolas B. 23 bloaz evit daou viz hep abeg sirius ebet)\n- E Karnag d'ar Gwener 21 da noz\n- En Naoned, bali an 50 gouestlad da 19eur d'ar gwener ha da 21 eur d'ar Sadorn ha d'ar sul ;\n- En Ankiniz, bep sul da 2& eur war bont Joakim du Bellay\n- hag all hag all..\nE Mésanger e kichenik Ankiniz e nac'h an Aotrou maer hag e eizh eilvaer «dimeziñ» daou waz, evel 700 dilennad all a Vreizh...\nGoulenn a ra EAT (voir le site) ma vezo klevet ar mouezhioù niverus o vanifestiñ sioul ha ma vezo dilezet lezenn dinatur Taubira ar c'hentañ ar gwellañ. Evel broadelourion Vrezhon n'hellomp ket esperiñ gounid he frankizioù da Vreizh gant ur gevredigezh o tisleberiñ. Diskleriañ a ra sklaer hag uhel e rank ensavadur an TIEGEZH bezañ sikouret. Pep bugel, ha pergen an emzivaded, a zo ret dezho kaout en o c'hichen un tad hag ur vamm d'o sevel a zoare.\nEn dibenn-sizhun da zont ez eus kalz manifestadegoù en Naoned etre ar yaou hag al lun kentañ a viz gouere. Da zegemer ar vinistred, da souten maer mézanger, da enebiñ ouzh lezenn Taubira... (voir le site)


CD La pierre du loup (Jean-Michel Cazorla & Patrick Le Gall) : Prenañ dre AlbumTrad.com\nArzour: Jean-Michel Cazorla & Patrick Le Gall\nAnv: La pierre du loup\nPadelezh en holl: 50'00\nDaou zen, heuliet ganto daou hent-buhez disheñvel, mod ar redadegoù-kleuzioù gwezhioù 'zo, hep mar. Ha muioc'h eget tud : bediz, mennet da gavout ur skouer vat er sonerezh, dre ma teskont gant kizidigezh war hir amzer, o-unan-penn a-wezhioù.\nAr pep gwellañ eus ar gwenodennoù breizhek-se ? Ur bugaleaj boutin e douaroù Penn-ar-Bed, lec'hioù rannet, treuzet, hentouigoù baleet warno, hep kejañ an eil ouzh egile gwezh ebet…\nStrouezhajoù en amheol, stêrioù helavar, ur pontig kromm bennak, re gozh evit ar c'hoarioù-se dija, ar wenodenn war grap neuze hag an hent bras a-benn ar fin. Ar foenneg dirak ar prenestr evel ur mor hep holen na lanvioù. An dremmwel ? Ar c'hleuzioù, aze. Re dost. Ret mat e oa lammat dreisto ha...\nAn notennoù a zeuas. Eus ar re vravañ, evel-just, eus ar re a don kenetrezo, a lak da drelatiñ, a ziskouez an nor, a c'han an nen, a-benn ar fin.\nAn divroañ eta, evel ur red laouen. Ar wenodenn da grapat, an hent bras da heul, stêrioù all da dreuziñ, dre roudourioù lies gwezh, kroashentoù, pontoù nevez, e skourr bremañ, briadoù a daolmouezhioù c'hwipet fin digant an holl avelioù heson…\nAr gejadenn neuze. En em anavezout, keñveriañ ar buhezioù, meizañ ar c'hoant da vont war-raok asambles evit ur prantad.\nTañvaet e vez an diviz milzin-se, sklentin a-wezhioù. Moug eo ar c'hendiviz, kran atav, barrek kenañ da zegas koun. Souezhet e vezer gant ar c'hoant-se da gavout ur gador-vrec'h don ha da gaout amzer da goll a-zoare. Dousig e vez follennet albom hiraezhus an deizioù tremenet, hini tommoc'h beajoù da zont : Arc'hantina, oableier an Hirwaz, ar Missouri, ribloù ar stêr Seine marteze…\nAet an ton diwezhañ da get, serr an daoulagad e gouloù an abardaevezh, evurusted.\nCazorla/Le Gall, bresourien-c'hronnerien trivliadennoù.\nJean-Michel Cazorla & Patrick Le Gall - Sonerien\nPatrick LE GALL : akordeoñs, bandoneoñs, piano\nJean-Michel CAZORLA : gitaroù\nPierrick TARDIVEL : gourrebed\nLa pierre du loup - Bommoù da glevet\nLur saoz 10,49 £\nLur suis 13,07 CHF\nDollar SU 14,10 $\nDollar Kanada 17,82 $\nYen Japan 1 608,63 ¥\nYuan Sina 89,97 ¥


KDSK, Centre de Ressources Culturelles CeltiquesDokumente : Asteriks. 12 [Daouzek] labour Asteriks ; Asteriks ha Kleopatra.\nAutoren : GOSCINNY René ; UDERZO Albert (Treset gant) ; DANIEL Tangi (Mouezh gant) ; FORICHEUR Tony (Mouezh gant) ; GWENN Marion (Mouezh gant) ; KERMARC'HEG Riwal (Mouezh gant) ; KORBELL Nolwenn (Mouezh gant) ; LE MENN Kristof (Mouezh gant) ; MEHU Manu (Mouezh gant) ; PENNEG Jil (Mouezh gant) ; GUIGNARD Nolwenn (Azasaet gant) ; SKAVENNEG Laorañs (Dindan Renerezh) ; VANNIER Arno (Detektiñ) ; OLLIVIER Jean-Mari\nSignatur : F.AST(DIZ) - Dok-N° : 15210\nSchlüsselwörter : Asteriks hag Obeliks / Galia / KAEZAR Julius\n1 003354 [verfügbar] YVormerken\n2 003355 [verfügbar] YVormerken


Breiz (sizhunieg) - Wikipedia\nBreiz a oa ur gelaouenn vrezhonek sizhuniek, embannet eus miz Mae 1927 betek miz Du 1939. Gant Erwan ar Moal e oa bet savet ha renet a-hed he buhez.\nDindan an titl "Breiz" e c’halled lenn « kazetenn savet evit difenn ar feiz hag ar vro » (en niverennoù kentañ e oa skrivet « kasetenn savet evit difenn ar fe hag ar vro »). Graet e oa evit brezhonegerien "Treger, Kerne ha Goelo". Peder fajenn a veze embannet bep taol, gant pennadoù savet peurvuiañ gant Erwan ar Moal e-unan, gant ar Yeodet, gant Evnig Penn-ar-C'hoad ha sinet gant anvioù-pluenn, Fistoulik, Skiant-prenan, Mir-e-yez...\nPennadoù a bep seurt a oa, da reiñ keleier eus gwallzarvoudoù erruet er vro, eus abadennoù relijiel pe sevenadurel. Kanaouennoù ha barzhonegoù a oa ivez. Pa veze anv eus politikerezh e oa evit difenn an iliz hag ar brezhoneg. War ar bedervet pajenn e oa embannoù bruderezh, e galleg pe e brezhoneg.\n635 niverenn a voe embannet en holl, bep sizhun, war-bouez ar re ziwezhañ, hag an hini diwezhañ a voe embannet d’an 12 a viz Du 1939.\n(fr) Dielloù Aodoù-an-Arvor\nAdtapet diwar « https://br.wikipedia.org/w/index.php?title=Breiz_(sizhunieg)&oldid=1993819 »\nKemmoù diwezhañ degaset d'ar bajenn-mañ d'an 17 Mae 2022, da 15:09.


Journal de Renaud Camus, vendredi 16 mai 2014\ncréée le samedi 17 mai 2014, 12 h 24\nmodifiée le samedi 17 mai 2014, 12 h 31Vendredi 16 mai 2014, minuit et demi. Je ne me suis pas du tout occupé de la question des affiches, pour la campagne ~~~~~~~~~~~, ~~’~~~~~~~ ~~~~ ~~~ ~~~~~~~~, ~~~~~ ~~~ ~~~~~~~~ ~~~~~~, ~~~~ ~~~~~ ~~’~~~~~~~ ~~~~ ~~~~ moyens de faire ~~~~~~~~~ ~~~ ~~~~~~~~. ~~~~~ si, ~~~ ~~~~~, ~~~ ~~ ~~~~ ~~~~~~~~~ ~~’~~~ ~~~~~~ ~~~~~~~~~ ~~~~~~~~~~. ~~~~~~~~~~ ~~~ ~~’~~ ~~ ~~~ ~~~~~~~ ~~~~~~~~~~~~~ ~~~~~~ ~~~~~ ~~~~ ~~~ ~~~~ nous souhaitions qu’elles ~~~~~~~~, ~~~ ~~~ ~~~~~~~~~ ~~~~ ~~~~~~ ~~~~~~~~ — ~~~~ ~~~~~~~~~~~~~~, ~~~ ~~~~~~~. ~~’~~~~~~ ~~~~ ~~~~~~~~~~~, ~~~ ~~~~ ~~~~~~~~ ~~~~~~~~, ~~~’~~~ ~~’~~~~~~ ~~~~~~~~~ ~~~~ ~~~ ~~~~~~~ ~~~~ ~~~ papier notre profession ~~~ ~~~~ ~~~, ~~~~~~~~~~~~~~~, ~~’~~~ ~~~~~~~ ~~~~~~~~~ ~~~~~~~~~~~~ ~~~~ ~~~~ ~~~~~~~~~ ~~~~ ~~~~~ ~~~~~ ~~~~~~~~. ~~~ ~~~ ~~’~~~~~ ~~~~~ ~~~ ~~~ ~~~~~~~~~~~ ~~~ ~~~~, ~~~~~~, ~~~~~~ ~~~~~~~~~~~~, de la liste ~~~ ~~~~ ~~~~~~~~~~, ~~~~~ ~~~~~ ~~ ~~~~~ ~~~ ~~~~~~~ ~~’~~~~~~~~, ~~~ ~~~~~ ~~~~ ~~~~~~ ~~~~ ~~~~~~~ ~~~~~~~ ; ~~~ ~~~~~ ~~’~~~~ ~~~~ ~~~~~~ ~~~~~ lui.\nUn ~~~~~~~~ ~~~~~~~~~ ~~~~ que son fond ~~~~ ~~~~~~, ~~~ ~~~~ ~~’~~~~ ~~~~~~~~~ ~~~~ ~~~ ~~~~ : ~~~ ~~~~~ ~~~~~~ ~~~~ ~~~~~~~~ ~~ ~~’~~~~~~~~~~~~~~~. ~~~~~ ~~~~~~~ ~~~~~ ~~~~~~~~~ ~~ ~~’~~~~~~~~~~ ~~~ ~~~~~ gris, ~~~~~, ~~~~~~~ d’expérience des variations ~~~~~~~~~~~~~ ~~~~~~ ~~~~ ~~~ ~~~~~~~~ ~~~~~~, ~~~ ~~~~ ~~~~~~ ~~~~~~. ~~~~~~~~~~~~~, ~~~~~~~~~~ ~~~~~~~~ ~~~~ ~~~~~~~~~~~ ~~~~~~~~~ ~~~~~~~~~~ ~~~~ ~~~~~~~~~~~ ~~ ~~’~~~~~~~~~ : ~~~ ~~~~~~ ~~~~~~~~~ ~~~~~ ~~~~~~~~~, ~~~~~~~-~~-~~~, s’il y a ~~~~ ~~~~~~~~~ ~~~~ ~~’~~~~~~~~ — ~~~ ~~~~~ ~~~~~~ ~~~ ~~~~ ~~~ ~~~~~~ ; ~~~ ~~~~~ ~~~~~~~~~ ~~~~~~~~~ ~~~~~~~~ ~~~ ~~~~~~ ~~~~ : ~~~ ~~~ ~~~~~~~~~ ~~~~~~~~~ ~~~ ~~~~~~~~~, ~~~ face, pour soupçonner ~~~~~~~~~~~~~ ~~~ ~~~~~~~~~~ ~~~~~~~~~ ~~~~ ~~~~~~ ~~~~~~~~~ ~~~ ~~~~~~ espèce.\nAutre ~~~~~~~~~, ~~~~~~ ~~~~~~~~, ~~’~~~~~~ ~~~’~~~~ ~~~~~~~~~~~ ~~~ ~~~~ ~~~~~~~~~, ~~’~~ ~~~~ ~~~ ~~~~~ ~~’~~~~ ~~’~~~~ ~~~~~~~~, ~~~ moins encore d’une bonne ~~~~~~~~, ~~~~~~~~~~~~~~ ~~~~~~~~~ : ~~~~~ ~~~ ~~~~~~, ~~~~ ~~~~~~ ~~’~~~~~~ — ~~’~~~~ ~~~ ~~~~~~~~~ ~~~~~~~~~~ ~~~’~~ ~~~~~~, ~~~~~ ~~~~~ ~~~~~~~~~~~~, ~~~~~~~ ~~~~~~~~~~ ~~~~ ~~~~~~~~ ~~~~ ~~~, ~~~~~~~ que M. Dellinger ~~~ ~~~~ ~~~~~~~~~~~ ~~ ~~~~~~ ~~~~~~~~ ~~~~~~~~, ~~~ ~~~~ ~~’~~~~~~-~~~~~, ~~ ~~~~~~~ ~~~~~ ; ~~~ ~~~ ~~’~~ ~~~~~~ ~~’~~~~~~~~~ ~~~~ vingt-trois ~~~~~~~~~ ~~~~~ ~~~~ ~~~~~~-~~~~~ ~~~~~~~ ~~~ ~~~~~~~~~~~~, de sorte que ~~~~~, ~~~~ ~~~~~~~ ~~~ ~~~~~~-~~~~~~~~~~, ~~~~~~-~~~~~ ~~~ ~~~~~ ~~~~~~~~~~ ~~~~ ~~~ ~~~~~~-~~~~~~~~~~ ~~~~~~~~, ~~~~~~~ ~~~~~, ~~~~~ ~~~~~-~~~~~ ~~~~ ~~~~~ ~~~~~~~~~~, ~~~ ~~~~~ ~~~~ ~~~~~~~~~~~ ~~~~~~~~~~ ~~~~~~~~~~~ ~~ bon droit trouver ~~~~~~~~ ~~~~ ~~~~~ ~~~~~~ ~~~~~ ~~~~~ ~~~~~~ ; ~~~~~ ~~~~~~~~~~ ~~~~~~~~~ ~~ ~~~~~~ ~~~~~, ~~~ ~~~~ ~~~~~, ~~~~ ~~~ ~~~~~ ~~~ ~~~~ ~~~~ ~~~~ ~~~~~~~~ ~~~~ ~~~~~~ ~~~ veut la loi.\nÀ ~~’~~~~~-~~~~~~~ ~~~ ~~~~~ ~~~~~~ ~~~~~~~~, ~~~~~~~~~~, ~~~ ~~ ~~~~~~ ~~~~~ vingt-cinq ~~~~~~~~~, ~~~ ~~~ ~~~~~ ~~ ~~~~~~~~, ~~ ~~~~~~~~~~, ~~ ~~~~~~~~~~, ~~ ~~~~~~~~~, ~~ ~~~~~~~-~~~~~~~, ~~~~~~~ ~~~~~~~~~~~ que nous couvrîmes, ~~. ~~~~~~~~~~ ~~~ ~~~~, ~~~~~ ~~~ ~~~~~~ ~~~~~~~~ ~~’~~~ ~~~~~ ~~~ ~~~~~~~~~~. ~~~~~~~ ~~’~~~~~~~~~~ ~~~~~~~~~~~ ? ~~’~~~ ~~~~~~ ~~ ~~~ croire.\nNotre ~~~~~~-~~~~~~~~~~ ~~~~~~~~~ ~~’~~~~ ~~~~ ~~~’~~~ ~~~~~~~ — le numéro des ~~~~~~~ ~~~~ ~~~~~ ~~~ ~~~~~ — ~~~~~ ~~~~ ~~~~ ~~~~~ ~~~ ~~~~~ ~~~~~~~~~ ~~~~. ~~~~~ ~~ ~~’~~~~~~~ ~~~~~~~~~~~~~ ~~~~ ~~~~~~~, ~~~ ~~~~~~~~ ~~~~ ~~~~~~~~~~~~~~ ~~~~~~~~ ~~~ ~~~~~~~~~~~~ pas du nombre ~~~ ~~~~~~~~~ ~~~’~~~ ~~~~~~~~~. ~~~~~~ ~~~ ~~~~ ~~~~~~~ ~~ ~~~ ~~~-~~~~~, ~~~ ~~~~ ~~~~~~~~~, ~~~~~~~~~~ ~~~ ~~’~~~~~~~ ~~~~~~~~~~~~~~~ ~~~~~ ~~ ~~~ ~~~~~~ ~~~ ~~~~~~~~~~~, ~~~~~ ~~~~~ ~~~~ positions peu propices ~~ ~~~~~~~~ ~~’~~~~ ~~~~~~~~~~. ~~ ~~’~~~~~-~~~~~~~, ~~~~ ~~~~~~~~, ~~~~ ~~~~~ ~~~~~~~~~~ ~~~~~~~ ~~~~~ ~~~~~~~~~~ ~~~~~~~~~~ au revers ~~~~ ~~~~~~ ~~~~~~~~~~, ~~~~~~ ~~~~~~~~~ ~~~ ~~~~ ~~ ~~~ ~~~~~ d’accès à la ~~~~~~~, ~~’~~~~~~~~ ~~~~~~~~ ~~’~~~ ~~~~~~~~~~ ~~~~~ ~~~~ ~~’~~~~~~~~~~ ~~~~~~~ ~~~’~~~ ~~~ ~~~~~ ~~~~ urnes.\nQuant ~~~ ~~~~~~~~~ ~~~ ~~~~~~~ ~~’~~~~~~, ~~~ ~~~~~~~~~~~~~, ~~~ ~~~~~~~~~, ~~~~ ~~~~~~ ~~~~~~~~, ~~~ de l’excès de ~~~~~~ — ~~~ ~~’~~ ~~ ~~~~ ~~~~~~ ~~~~~~~~~ ~~~~~ ~~~~~~~~~~ ~~~ ~~~~~~ ~~~~~~~~~~ —, ~~~ ~~ ~~~ ~~~~~~ ~~~ ~~~~~~~ ~~’~~~~~~~~~~ ~~~~~~ ~~~~~~~~~~~~, ~~~~~ ~~~~~ ~~~~~~~~ ~~’~~~~~~ ~~~~~. ~~’~~~~~~ Simone Aeberhard les ~~~~~ ~~~ ~~~~~ ~~~~ ~~~~~~~~~ ~~~~ ~~~~~~~, ~~~~ ~~~~~~~~~~~~~, ~~~~ ~~~~~~~~, ~~~ ~~~~ ~~~ ~~~~~~~ ~~~~~~~ ~~~~ ~~~~~~~. ~~~~~ ~~ ~~~~~~~~~~~~~ ~~~~~~~. ~~~~~~~~~~ ~~~~ ~~~~~~~~~ ~~~~~~~~~ ~~~ curieux qu’intriguerait notre ~~~~ ~~~~~~~~, liste antiremplaciste, ~~~~~~~~~ ~~~~~ ~~~~~~~ ~~’~~~~~~~~~~ ~~~ ~~~~~ ~~~~~~~~ ~~~~~ ~~~ ~~~’~~~ ~~ ~~ ~~ ~~~~~~~ ~~’~~~~~, ~~~ ~~~ ~~~~ ~~~~~~~~~~~.\nvoir l’entrée du vendredi 16 mai 2014 et ses 2 images dans Le Jour ni l’Heure


Kraouiet eo bet e-pad tri bloaz er toulloù-bac’h spagnol ha soutenet eo bet gant milionoù a gatalaniz : Jordi Turull a zalc’h e vanniel avat : abaoe m’eo bet dibrizonet emañ o kerzhout a-dreuz Katalonia evit trugarekaat ar re o deus hen soutenet hag adlavarout e tlee Katalonia bezañ un vro dizalc’h. « Travessa per la Llibertat » eo anv e veaj. Kantadoù a dud a vez oc’h ambrougañ anezhañ bemdez. Bemdez ha bemnoz e vez aozet darvoudoù, prezegennoù er c’hêriadennoù ma kav repu.\nBemdez e vez embannet videoioù pe fotoioù war e gont twitter : https://twitter.com/jorditurull


Skolaj Diwan Jakez Riou, profil chez Overblog\nProfil de Skolaj Diwan Jakez Riou\nTags associés : buhez ar skolaj, teuliadou\nHetiñ a reomp deoc'h ur blezad 2022 leun a follentez, a pailhour, hag ar rock 'n' roll ! Setu ur profig Nedeleg evidoc'h : fotoioù tapet en devezh diwezhañ a-raok ar vakañsoù ! Stammennoù ha rikoù Nedeleg a oa bet gwisket gant un nebeud tud er skolaj .... :)\nSetu ! Prenet eo kilometr ar skolaj ! An niverenn 893 an hini eo, d'ar 24 a viz Mae 'vo, da 9e08 Bec'h dezhi ! Ha prenet ho peus kilometradoù evit 2020? Avez-vous acheté vos kilomètres pour la course en relais 2020 ? https://stal.ar-redadeg.bzh\nE-keñver "Sizhunvezh European digreskiñ al lostajoù" he deus lañset akademiezh Roazhon un difi d'ar skolajoù ha d'al liseoù : dastum 200 donenn lastez d'an nebeutañ e-korf ur sizhuniad! Goude lein eo bet neuze dileuridi glas ar skolaj da "vale" er c'harter evit dastum lastez. Tro-dro 5 kilo a zo bet dastumet e-kerzh 50 munutenn! BRAV !\nUl lizher skrivet war un enezenn didud\nE-pad ar gentel galleg o deus ar bemvedidi savet ul lizher a vefe bet skrivet war un enezenn didud evit kas un S.O.S. Lakaet o deus anezhi en ur voutailhad gant traezh, kregin, mein, hag a-bep seurt traoù all! Pennad skrivet gant Tivizio hag Eneour.\nGoude-merenn e oa stalioù e brezhoneg kaset gant ar gasourien, ar skoazellerien hag ar gelennerien evit kas ar preder war implij ar brezhoneg er skolaj. Ar bevareidi hag ar c’hwec’hvedidi o deus kemeret-perzh er sizhun-mañ hag ar re drede ha pemved a gemero-perzh er sizhun a zeu. Lañset hon eus an abadenn gant ur c’hoari ( Din an dorn, Div\n- Abadenn 220118 miz Genver blog.mp4 Amañ e kavoc'h abadenn kentañ ar bloavez 2022, Hag enni e klever un pennad kaoz enrollet a-raok ar vakansoù Nedeleg hag un all enrollet war-lec'h, dre ma n'hon oa ket bet tro da beurlippat un abadenn a-bezh a-raok fin ar bloavezh. Ken ur wech all evit un abadenn all ! Skipailh Radio Jakez\nPrizioù ar C’hros\nPrizioù a zo bet roet dec'h da loreidi ar c'hros. Evit ar c'hros hiniennel : Ar bevareidi ha tredeidi a c'helle kemer perzh ma felle dezho. Merc'hed 4re : an trede priz a zo aet gant Aela, Margot 'neus bet an eil ha Rosalie 'n eus gounezet ar gib (gant Diane emañ ar gib war ar skeudenn rak ezvezant e oa Rosalie). Paotred 4re : an trede priz a zo\nEil abadenn Radio Jakez zo deuet maez !\nAze e kinnigomp deoc'h an eil abadenn a oa bet ijinet, prientet hag enrollet gant tredeidi ha c'hwec'hvedidi ar c'hleub radio ! - Abadenn 211207 mizdu blog.mp4 Pennad kentañ kinniget gant Erell oc'h atersiñ Kylann ha Paol, an eil hini kinniget gant Mericien oc'h atersiñ Kylann, Diane ha Kristenn o'ch ober al liamm etre ar pennadoù hag Argantha\nBara ha frouezh bio evit ar verenn-vihan !\nAbaoe penn-kentañ ar bloaz e vez bara bio evit merenn-vihan ar Meurzh hag ar Gwener. Frouezh eus biocoop Kemper a vez ivez e-kerzh tout ar sizhun. Peadra da leuniañ kofoù ar skolajidi en un doare yac'h!


Perc'henniezh - Wikipedia\nP'emañ traoù pe traezennoù e kerz un den pe ur strollad tud bennak e c'hell bezañ ul liamm difetis etrezo kadarnaet gant anaoudegezh an endro kevredigezhel pe etrebroadel e vez anvet al liamm ar berc'henniezh. Unan eus perzhioù pennañ ar Gwir eo.\nBez e c'hell ar berc'henniezh bezañ strollel, da lavaret eo e kerz ur strollegezh pe bezañ prevez, da lavaret eo e kerz un den pe un aozadur prevez. E sistemoù gounid'zo ez eus douaroù dindan ar berc'henniezh a-stroll, met muioc'h ez oant bel lakaet dindan renad ar berc'henniezh prevez. da skouar, a-raok an Dispac'h gall e oa e Breizh ha e Bro-C'hall douaroù boutin, pradoù pe goadoù ha ne vezent ket lakaet dindan perc'henniezh un den pe un aoazadur bennak. Lodennet int bet e doug an [[XIXvet kantved]].\nEr maez eus ar berc'henniezh fizikel, da lavret eo perc'hennizh war draoù fetis (douaroù, tiriadoù, savdurioù, traezennoù...), e kaver ar berc'henniezh kefredel, da lavaret eo ar gwir korvoiñ krouidigezhioù arz pe kavadennoù, ur berc'henniezh war draoù difetis eo.\nGwir ar berc'henniezh a ro d'an tud pe aozadurioù a zo lakaet war wel da berc'henned ha e vez asantet dezho ar varregezh implij pe korvoiñ o c'herz hervez o volontez hep ma teufe arvaroù evit an dud pe evit ar gerz perc'hennet gant tud all.\nAdtapet diwar « https://br.wikipedia.org/w/index.php?title=Perc%27henniezh&oldid=1861204 »


Kaozeal:Judith Butler — Wikipedia\nBrudet eo dreist-holl dre amañ evit ar pezh a reer "queer studies" anezhañ. ha penaos ober diouzh an dachenn-studi-se e brezhoneg? "arallreizhoniezh" marteze? --85.57.162.19 18 Meu 2006 da 07:26 (UTC)\nN'on ket sur e plijfe d'ar re a ra war dro ar "queer studies" e vefe merket un diforc'h etre an daou reizh (pe muioc'h a vefe?) . Ur ger eilgaset eo queer, ur seurt doare dismegañsus da envel an arallrevidi e oa da gentañ. Ezhomm o doa eus ur ger "emren" hag eilpennet o deus an dra. Ret e vefe lenn spis oberenn M. Menard evit kavout ur ger kevatal. --Ch. Rogel 18 Meu 2006 da 10:47 (UTC)\nJustamant! abalamour da se eo em boe c'hoant da glask un tremen. Goùt mat a ran peseurt istor a zo a-drek an termen-se, met gant ar studioù "queer" em eus-me bet tro da lenn e vez implijet en un doare pozitivel a-ratozh a-benn lemel dioutañ ar spered dismegañsus (graet eo bet heñvel gant cunt ha nigger). Pezh a zo, e vefe ret kaout un tremen ledan a-walc'h ret n'eo ket ret bezañ nag heñvelreizhour/revour(ez) na c'hoazh reizhour(ez) (da lâret eo sexuel) a-benn bezañ "queer". Ne blij ket din ober gant reizhour(ez) rak bez' e c'heller bezañ "queer" hep kaout darempred reizhel ebet.... erfin, luziet-tre an traoù, kea! N'anavezan ket al levr bet savet gant M. Menard ma rez dave outañ. Ha pehini eo?--Neal 18 Meu 2006 da 10:57 (UTC)\nAdtapet diwar « https://br.wikipedia.org/w/index.php?title=Kaozeal:Judith_Butler&oldid=41620 »\nKemmoù diwezhañ degaset d'ar bajenn-mañ d'an 18 Meu 2006, da 16:19.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/498 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/498\nhen adori ; mes hen a lavaraz d’in : N’a ket da ober kement-se ; me a zo ken-servicher ganez, ha gant da vreudeur pere ho deuz testeni Jesus. Ador Doue, rag testeni Jesus eo ar spered a brofesi.\n(11) Neuze e veliz an env digor, ha setu eur marc’h gwenn, hag an hini a oa var he gein, a oa galvet an hini Fidel ha Gwirion, pehini a varn hag a gombat gant justis. (12) He zaou-lagad a oa evel eur flam-tan ; ha var he ben e oa meur a gurunen. Beza hen doa eun hano scrivet ha n’eo anavezet gant den nemed ganthan he-unan. (13) Gwisket e oa gant eur vantel livet gant goad, hag he hano a zo, Ger Doue. (14) An armeou a zo en env, gwisket gant lien fin gwenn-kan, a iea var he lerc’h var gezec gwenn. (15) Euz he c’henou e teue eur c’hleze lem evit skei an nationou, rag gouarn a rai anezhe gant eur wialen houarn hag e wasko gant he dreid beol ar gwin euz a goler hag euz a indignation an Doue holl c’halloudec. (16) Ha var he vantel, ha var he vorzed, hen doa an hano-man scrivet :\nRoue ar Rouane hag Aotrou an Aotronez.\n(17) Gwelet a riz eun eal en he za en heol, hag a griaz gant eur vouez krenv, en eur lavaret d’an holl lapoused a nije dre greiz an env : Deuit, hag en em dastumit assambles evit fest an Doue braz ; (18) da zebri kig ar rouane, kig ar c’habitaned, kig ar re c’halloudec, kig ar c’hezec hag ar re a ia var ho c’hein, ha kig an holl, ar re libr hag an esclaved ar re vihan hag ar re vraz.\n(19) Hag e veliz al. loen, ha rouane an douar hag ho armeou, en em dastumet assambles evit ober brezel d’an hini a oa var ar marc’h, ha d’he arme. (20) Mes al loen a oe tapet, ha ganthan ar fals-profet, pehini hen doa great burzudou dirazhan, dre bere hen doa tromplet ar re ho doa recevet merk al loen, hag ho doa adoret he imach ; ho daou e oent taolet e-beo ebarz al lenn a dan ardant, e-kreiz ar soufr. (21) Hag ar rest a oe lazet gant ar c’hleze a zeue er meaz euz genou an hini a oa var ar marc’h ; hag an holl lapoused a oe maget gant ho c’hig.\nGOUDE-ZE e veliz eun eal o tisken euz an env, ha ganthan alc’houez an abim, hag eur chaden vraz en he zorn ; (2) hag e crogaz en aerouant, ar serpant koz, pehini eo an diaoul ha Satan, hag e\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/498&oldid=125635 »


Galatia a oa ur vro e menezioù kreiz Anatolia e Turkia a vremañ. Bevennet e oa en norzh gant Bithynia ha Paphlagonia, er reter gant ar Pontos, er su gant Lycaonia ha Kappadokia, hag er c'hornôg gant ar pezh a chome eus Phrygia, a oa bet aloubet an hanter anezhi gant ar Gelted. Ankara, kêr-benn Turkia a vremañ, anvet Ancyra gwezhall, a oa ivez kêr-benn Galatia.\nEn anv-se e voe lakaet Galatia abalamour d’an divroidi gelt (Galated) a deuas d’ober o annez da greiz Azia-Vihanañ hag a renas ar vro adalek an IIIde kantved kent J.-K. Graet eo bet Galia ar reter anezhi hag ar skrivagnerien latin a rae Galli (Galianed) eus an annezidi.\n1 Galatia kelt\n2 Galatia roman\nGalatia kelt[kemmañ | kemmañ ar vammenn]\nPenn ur Galat war un oberenn arz thraciat.\nOrin ar C’halated eo an divroadeg kelt bras a aloubas Makedonia, renet gant ar penngadour kelt Brennos. Aloubiñ a reas Bro-C’hres e 281 kent J.-K. gant un arme vras ha, goude bezañ bet harzet en Termopiloù e-pad mizioù, e voe trec'h en Emgann an Termopiloù (279 kent JK) hag e preizhas kêr Delfi.\nD’ar memes mare e oa ur strollad Kelted all o treuziñ Trakia gant maouezed ha bugale. Kuitaet o doa strollad Brennus e 279 ha kaset e oant bet eno gant o fennoù bras, Leonorius ha Lutarius.\nAnadiñ a reas an alouberien gelt-mañ en Azia Minor e 278 pe 277 kent J.-K. Evel alies e oa bet galvet an alouberien gant ar roue Nikomedes Iañ Bithynia, a c'houlenne o skoazell en ur stourm tierniezh a-enep d'e vreur. Tri meuriad a dreuzas a mor eus Thracia betek Asia Minor : an Trocmi, an Tolistobogii and an Tectosages. War-dro 10 000 brezelour a vije bet en o zouez hag ar memes niver a vaouezed hag a vugale. Faezhet e voent gant ar roue Seleukid Antiokos Iañ, en ur gombat ma voent karget gant olifanted brezel ar Seleukided.\nNe voe ket diouennet ar meuriadoù kelt koulskoude. Anneziñ a rejont un dachenn e-kreiz Anatolia o tiazezañ e-giz-se un dachenn gelt nevez en Azia Minor e reter Phrygia, a voe badezet Galatia. Kreñvaet e voent gant divroidi all eus Europa. Ac'hano e preizhent Bithynia hag an holl vroioù amezek.\nBrezelour galat gloazet, delwenn eus agora an Italianed e Delos, war-dro 100 kent J.-K., Mirdi broadel arkeologouriezh Aten\nEdo an dTolistoboii o chom er c’hornôg gant o c’hêr-benn Pessinus, an dTectosages, er c’hreiz, en-dro da Ancyra hag an dTrocmi, er reter, en-dro da gêr Tavium. Deskrivet eo bet renad ar C’halated gant Strabon : hervez ar boazioù kelt e oa rannet pep meuriad e pevar c’hanton. Pep kanton a oa renet gant ur penn bras (anvet tetrarc’h gant Strabo) gant ur barner hag ur jeneral dindanañ. Galloud ar barner a oa diharz nemet en aferioù muntr e vefe : barnet e vezent dirak ur c’huzul 300 den tennet eus an daouzeg kanton ha bodet en ul lec’h sakr, ugent lev e mervent Ancyra, a hañval bezañ bet ur c’hoad gwez-derv sakr, dre ma veze graet « Drynemeton » anezhañ. Lezet e oa bet ar pep brasañ eus an douaroù hag ar c’hêrioù d’ar Gapadokianed a baee tailhoù d’o aotronez nevez. Mont a re-se d’ober un noblañs brezelourien a veve a-gostez e tiegezhioù kreñvaet.\nAr C’halianed a oa bezelourien vras hag istimet e oant evit se. En em ginnig a raent evel goprsoudarded, o stourm war un dro en daou du a-wezhioù e brezelioù bras ar grez-se. E-pad bloavezhioù e voe preizhet hanterenn gornôg Azia Minor gant ar C’halianed, evel kevredidi eus an eil tiern gresian pe egile, hep koll bras, betek ar mare ma’z ejont a-du gant ar priñs seleukid renavi Antioc’hos Hieraks, a renas en Asia Minor. Hieraks a glaskas kannañ ar roue Attalus I Pergamum (241–197 kent J.-K.), met er c’hontrol, ar c’heodedoù hellenizet unanet gantañ, hag armeoù hemañ diwezhañ a bilas ar Gelted da vat meur a wezh, war-dro 232 hag a redias anezhe da chom peoc’h er vro ma oant o chom dija. Tem ar Galian o vervel (Un delwenn vrudet war ziskouez war blasenn Pergamum) a chomas unan eus ar re vrudetañ en arz hellenek e-pad ur remziad.\nMet ne oa ket diskaret da vat nerzh ar C’halated. Implijet e voent gant Roue Pergamum e-unan er brezelioù drastus a rae o reuz en Azia Minor. Anv zo ivez eus ur strollad e gopr gant Ptolemaios IV en Egipt a yeas kuit d’o bro abalamour d’ur fallaenn heol. E deroù an eil kantved kent J.-K. ez ejont a-du gant ar roue seleukid Antioc’hos Veur, ar roue seleukid diwezhañ a glaskas lakaat en-dro Asia Minor en e zalc’h. Trec’het e voe ar roue gant ar Romaned avat.\nE 189 kent J.-K. e kasas ar Romaned un egerzhadenn renet gant Caius Manlius Vulso en o enep. Faezhet e voent da vat. Adalek neuze e oa diskaret o nerzhioù hag e teujont da vevañ dindan galloud rouantelezh ar Pontos . Dieubet e voent gant brezelioù Mithridates ma teujont da vezañ kevredidi c’hredus eus Roma.\nWar-dro 64 kent J.-K. e teuas Galatia da vezañ ur stad-pratik eus an impalaeriezh roman. Ne voe ket doujet ouzh ar c'hustumoù kozh ha tri fenn (anvet e gaou tetrarked) a voe anvet, unan evit pep meuriad. Met unan eus ar pennoù-se, Deiotarus a lakaas e grabanoù war an div detrarc'hiezh all, da vare Cicero ha Julius Caesar, hag a voe anavet ar Romaned evel roue Galatia nebeut goude.\nGalatia roman[kemmañ | kemmañ ar vammenn]\nProviñs roman Galatia war-dro 120.\nPa varvas an trede roue, Amintas, e 25, e voe staget Galatia ouzh an impalaeriezh roman gant Augustus. Daoust da se e adsavas Pilamenes, hêr ar roue, un templ a oa dediet d'an doueez frijian, e-kichen Ankara, evit azeuliñ Augustus (Ar Monumentum Ancyranum), e testeni eus e fealded. War mogerioù an templ-se an hini eo eo bet dalc'het ar pep brasañ eus Res Gestae Augustus betek ennomp. Nebeut eus ar proviñsoù a voe ken feal ouzh Roma.\nE-pad e eil beaj avielerezh Paol, gant Silas ha Timotheos (Aktoù 16:6), a weladennas Galatia, e lec'h ma chomas klañv ("Lizher d'ar C'halated" 4:13), ha ma prezegas an Aviel. E-pad e drede beaj e treuzas holl vroioù Galatia ha Phrygia (Aktoù 18:23). E-pad e veajoù e voe degemeret gant birvilh e Galatia. E Lystra e voe start-kenañ mirout ouzh an engroez da ober aberzhioù en enor da Baol, o soñjal e oa doueed anezhañ hag eus Barnabas (Ober a raent Hermes ha Zeus anezhe) (Aktoù 14:8-23), ur wezh pareet gant Paol un den "a oa nammet a-vihan ha n'en doa ket kerzhet morse" (Aktoù 14:8). Skrivet eo e teuas betek "beleg Zeus, a oa e dempl e-kichen dor ar geoded, gant oc'hen ha garlantezennoù hag a felle dezhañ kinnig un aberzh war un dro gant an engroez" (14:13). Paol a c'houlennas groñs gante chom hep ober ; diwezhatoc'h e voe badaouet gant un engroez Galated (Aktoù 18:19-20) ha lezet eno. En desped da se, ul lodenn eus ar C'halated a seblant bet gounezet d'ar relijion nevez (Gal.1:2b, e lec'h ma implijer ar ger lies "Ilizoù Galatia").\nAr C'halated a gomze atav ur yezh keltiek e koulz Sant-Yerom (347–420 CE) a skrivas e veze komzet tost ar memes galianeg gant Galated Ancyra ha Treveri Augusta Treuerorum (Treves) e (Gallia belgica).\nWar-dro 386-95 div broviñs nevez a gemeras lec'h Galatia : Galatia Prima ha Galatia Secunda or - Salutaris a oa staget outi ul lodenn eus Phrygia.\n↑ Strabon, Plinius, Natural History 5.42\n↑ Commentaire de l'épitre aux Galates, II, Chez Migne, Patrologia Latina XXVI, c. 382\nUr gartenn eus an trevadennoù kelt e Galatia\nStrabon Geografiezh XII-8 ha Geografiezh XII-3\nPlinius secundus, Historia Naturalia IV 16 embannadur gant Teubner, 1933 (adembannadur eus mouladenn 1905), 5.42\nStephen Mitchell, 1993. Anatolia: Land, Men, and Gods in Asia Minor vol. 1: "The Celts and the Impact of Roman Rule." (Oxford: Clarendon Press) 1993. ISBN 0-19-814080-0. (Bryn Mawr Classical Review)\nAdtapet diwar « https://br.wikipedia.org/w/index.php?title=Galatia&oldid=1980931 »\nKemmoù diwezhañ degaset d'ar bajenn-mañ d'an 17 Meu 2022, da 10:09.


Kumuniezh-kumunio� Bae ar C'hernig | Kleder\ndilennidi & bodado�\nservij an endro\nservij an armerzh\nmelestradurezh & kontouriezh\nservij ar vugaligo�\ndurc�hadurio� ar budjed\nKBK / ar c�humunio� / Kleder\nKumun Kleder en em astenn war-hed 4 km, gant aodoù traezh fin, kerreg faltazius hag oufoù ma c'heller eoriañ, a-bep-eil. Gant hec'h arvor hag he zevinier gwarezet e vezer douget da ziskuizhañ, d'ober sport pe da ergerzhet ar c'hornad, hag obererezhioù a-leizh a vez kinniget war zouar pe war vor.\nGant an 12 km a wenodennoù e c'heller ober baleadennoù kaer-meurbet evit ar sportourien pe ar familhoù. A-hed an hent e weler an dremmvro o cheñch ha gant ar gwel war ar mor, bepred kemm-digemm, eo splannoc'h c'hoazh ar santad-se.\nE tu an douar, en ur vro puilh an henvoazioù enni, e c'haller fougasiñ gant al legumaj eus an dibab a vez gounezet. Klouar e vez an amzer a-hed ar bloaz ha mat eo kement-se evit gounit kaol-fleur hag artichaod.\nKleder he deus c'hoant da virout ha da dalvoudekaat he glad. Puilh eo hec'h hêrezh, ken war dachenn ar savadurioù hag al lec'hiennoù a-feson, ken war dachenn an istor.\nLec'hienn Genrouedad : www.cleder.fr\nlad & Lec�hienno�\nManer Troñjoli, savet war ur roz, zo ennañ ur c'horf-lojeiz ha div gazel a-skouer, gant ur porzh a enor dirak. Er pevare kostezenn ez eus ul leurenn gant garidoù en-dro dezhi. Troñjoli zo ur skouer a ziskouez e oa padet ar c'hiz flammek er savadurioù betek ar XVvet kantved.\nUr maner prevez eo, bemdez e vez digor al liorzh.\nKastell Kergonadeac'h - Savet e voe e 1620 el lec'h ma oa ur c'hastell-kreñv. Graet e oa bet evit padout meur a ganved, met ne oa bet tud o chom ennañ nemet e-pad 150 vloaz, Diskaret e voe a-ratozh ; ne chom netra ken anezhañ hiziv an deiz nemet ar mogerioù diavaez : implijet e voe mein ar mogerioù diabarzh da sevel ar marchosioù nes hag ilizoù eus ar c'horn-bro.\nGweladenniñ an diavaez anezhañ.\nTi-kêr - Pgz : 02 98 69 40 09\nTi an Douristed - Pgz : 02 98 69 43 01\nMagouri arsav-diwallerezh "Ti Ar Vugale" : 02.98.24.35.75\nErlec'h Kerent Skoazellerezed-mamm: 02.98.61.42.48\nLastezerezh Kergwall : 02.98.19.54.67\nKumuniezh-kumunio� Bae ar C'hernig\ndiveska� al lastez\nSellit ouzh an titouro�


Kevredigezh Kembre-Breizh: Koll postoù-labour\nE miz Du e voe divizet serriñ labouradeg produioù laezh Llandyrnog e kontelezh Dinbych ha dic’hoprañ ar 56 a dud a laboure eno. Ar braz anezho zo aet kuit bremañ hag ar re a chom a yelo kuit a-raok an 12 a viz C’hwevrer.\nGoude koll ar c’hontrad gant unan eus ar gourmarc’hadoù e kave re ziaes ar perc’henn, Milk Link, paeañ ur priz uchel a-walc’h d’ar 1,800 a labourerien-douar, a genlaboure ganto, evit o laezh.\nE Croesoswallt (Oswestry), war harzoù Kembre, e vo graet war-dro al laezh gant Milk Link hiviziken, met dalc’het e vo d’ober fourmaj e Llandyrnog.\nE Llandyrnog, ur gêriadenn war ar maez en hanternoz, e vo bras efed ar c’holl war ar c’horn-bro, hag e-keit-se en deus diviziet an embregerezh Bosch serriñ e labouradeg e kreisteiz Kembre. Eno e vo 900 a dud o koll o fost-labour.\nO koll arc’hant e oa bet Bosch warlene, evit ar wech kentañ e 60 vloaz hag evel-se e 2011 e vo kaset al labour eus Meisgyn, e-kichen Llantrisant, nepell eus Kerdiz, da Vro-Hungaria. Barzhioù evit ar c’hirri a vez savet gant Bosch ha gant enkadenn an armerzh ne oa ket tu da zerc’hel digor al labouradeg. E-keñver ar pezh a oa bet gwerzhet e 2008, e 2009 e voe gwerzhet 45% nebeutoc’h a broduioù gant Bosch.\ntagioù Bosch, dilabour, enkadenn an armerzh, laezh


DA VREMANAAT CouchSurfing a zo ur servij a ginnig bod d'an dud dre internet. Statud ur gevredigezh en deus. Krouet eo bet gant Casey Fenton e 2004.\n1 Talvoudegezh an anv\n3 An niver a izili\n4 An arc'hant hag an aozañ\n5 Fin ?\nTalvoudegezh an anv[kemmañ | kemmañ ar vammenn]\nAr ger saozneg CouchSurfing a c'hellfemp treiñ gant « tremen eus an eil gourvezvank d'egile », gant ar ger Surf (seurf) a ro da gompren ez eo dre internet e vez kavet ur sofa evit kousket.\nPal[kemmañ | kemmañ ar vammenn]\nKemer perzh e raktres CouchSurfing a zo un diviz dieub ha digoust, met bep hini a c'hell ober un donezon, ha reiñ ar c'hementad a fell dezhañ. Pep ezel a c'hell komz gant an izili all, ha goulenn bod gante, met n'eo ket rediet ar re all da asantiñ. Pep ezel 'n deus ur bajennad hiniennel, skrivet warni o zeskrivadur. An izili a c'hell komz asambles dre ar bajennad-se, ha goulenn pe kinnig bod. Posupl eo d'ar veajourien skrivañ menegoù mat pe fall warni ivez. Interest ar servij-se a ya en tu all d'ar c'hinnig bod hepken. Gall a ra an izili daremprediñ gant sevenadurioù all, hep paeañ, gant ur surentez asur. Pal al lec'hienn a zo tostaat tud ha lec'hioù eus ar bed, degas tud eus broioù disheñvel da gejañ asambles. Krouiñ eskemmoù etrebroadel da aesaat ar gomprenidigezh etre ar sevenadurioù. Kefridi al lec'hienn a zo « kemer perzh e krouadur ur bed gwelloc'h, sofa goude sofa ».\nAn niver a izili[kemmañ | kemmañ ar vammenn]\nE miz gouere 2010, bez e oa daou vilion a izili. CouchSurfing a zo ar servij bod dre internet a stroll ar muiañ a dud. An degemererien a zo tud a youl vat, a ginnig sikour evit ar veajourien dreist-holl. Bez 'zo diouto e pep lec'h er bed. An izili enskrivet avat n'int ket rediet da reiñ bod pe da « seurfiñ » bep tro. Gellout a reont bezañ enskrivet ha kemer perzh ur wech an amzer hepken.\nAn arc'hant hag an aozañ[kemmañ | kemmañ ar vammenn]\nCouchSurfing a zo un aozadur hep pal kenwerzhel a vev diwar donezonoù an izili hepken.\nFin ?[kemmañ | kemmañ ar vammenn]\nD'an 28 a viz even 2006 ez eus bet ur gudenn e reizhiad al lec'hienn : kollet ez eus bet tout fedoù ar bladenn galet. Al lec'hienn a zo bet serret, ha Casey Fenton, ar c'hrouer, en deus kaset ur gemennadenn a embanne fin ar servij. Meur a ezel avat, plijet bras gant meizad al lec'hienn, en deus divizet kenderc'hel ganti, o reiñ un tamm sikour e-keñver an teknik hag an arc'hant. D'an 3 a viz Gouere 2006, « CouchSurfing v2.0 » a zo ganet, goude emvod Montreal, lec'h ma 'zo bet strollet leun a izili evit labourat war ar raktres.\nAdtapet diwar « https://br.wikipedia.org/w/index.php?title=CouchSurfing&oldid=1908261 »\nKemmoù diwezhañ degaset d'ar bajenn-mañ d'an 3 Eos 2021, da 21:26.


Euryalus ha Nisus - Wikipedia\nEuryalus ha Nisus\nNisus hag Euryalus, delwenn e marbr gant Jean-Baptiste Roman, 1822-1827, Mirdi al Louvre (LL 450)\nEuryalus ha Nisus a oa daou gompagnun da Aeneas, e barzhoneg Vergilius. Peurvuiañ e weler en o darempred hini daou vignon ha daou serc'heg, Euryalus an hini yaouank, an eromenos, ha Nisus, an den gour, an erastes. Koulskoude n'eo ket ken splann-se e skrid Vergilius.\nDaou gompagnun da Aeneas e oa Euryalus ha Nisus e-pad brezel Troia, ha pa voe kemeret kêr gant tud Hellaz ez ejont o-daou da heul Aeneas da veajiñ war vor.\nGoude meur a vloavezh o redek ar Mor Kreizdouarel, setu ma tegouezhas o lestr e Latium. Eno e voe brezl abalamour d'ar roue Turnus ha d'e Rutuled ha ne felle ket dezho gwelout estrenien o tont da chom en o bro.\nDont a reas Turnus war-dro an abardaez-noz gant e arme dirak kamp gwazed Troia. Nec'het ar wazed abalamour ma oa aet Aeneas da redek bro da glask skoazell. Deuet noz du, setu Euryalus ha Nisus o vont da glask mont e-maez o c'hamp da gerc'hat o mignon Aeneas. Mont e-maez o c'hamp a rejont didrouz, met treuziñ kamp ar Rutuled a oa d'ober ivez. Kousket e oa an enebourien aese voe lazhaén un toullad anezho. Hag int kuit gant ur vriad armoù laeret. Met urpennad goudee voesachet evezh marc'hegerien rak lintrañ a rae al loar war tokarn Euryalus. Skampañ kuit a reas Nisus, met Euryalus ne c'hallas ket abalamour d'an armoù laeret a zouge. Gronnet e voe gant an enebourien. Nisus, a welas n'edo ket e vignon war e lerc'h a deuas en-dro war e giz. Gant e goafoù e lazhas daou Latin. Volcens, an hini a oa e penn ar varc'hegerien, a grede e oant bet lazhet gant Euryalus hag a c'hourdrouzas lazhañ ar gwaz. Neuze e tostaas Nisus e oa eñ an hini a oa kiriek d'an daou varc'heger lazhet. Volcens a lazhas Euryalus gant e gleze, ha Nisus a lazhas Volcens, a-raok bezañ lazhet ivez.\nAdtapet diwar « https://br.wikipedia.org/w/index.php?title=Euryalus_ha_Nisus&oldid=1855497 »


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/80 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/80\nlammet diganthan zoken ar pez hen deuz.\n(26) Lavaret a reaz c’hoas : Rouantelez Doue a zo henvel ouz eun den hag hen deuz taolet had en douar ; (27) pe hen a gousko pe hen a vezo var ar bale, koulz en noz evel en deiz, an had ne ehan ket da ziwann ha da greski hep ma oar an den penaos. (28) Rag an douar a ro anezhan he-unan, da genta ar yeot, neuze an damoezen, ha goude-ze ar c’hreunen en damoezen. (29) Ha pa vez dare ar frouez, e lekeer rag-tal ar fals enhan, rag an eost a zo deuet.\n(30) Lavaret a eure c’hoas : Deuz a betra e lavarimp ez eo henvel rouantelez Doue, pe dre be seurt parabolen ec’h hallimp-ni hen rei da gompren ? (31) Henvel eo ouz eur c’hreunen moutard, pehini, pa vez hadet, a zo ar bihana euz an holl hadou a vez taolet en douar ; (32) mes goude ma vez hadet, e sav hag e teu da veza brassoc’h eged an holl louzou all, hag e taol brancou braz, en hevelep doare ma hell lapoused an env choum dindan he disheol.\n(33) Dre galz a barabolennou euz ar seurt-se e tisclerie dezhe ar Ger, hervez ma c’hallent compren anezhan. (34) Ha na gomze ket outhe hep parabolen ; mes, pa en em gave he-unan gant he ziskibien, e tisclerie pep tra dezhe.\n(35) En devez-se, pa oe deuet an abardaez, e lavaraz dezhe : Tremenomp en tu all d’ar mor. (36) Hag o veza kasset kuit ar bobl, e kasjont Jesus ganthe evel ma oa er vag ; ha bez’ e oa ive bagou bihan all hag a iea assambles ganthan. (37) Neuze e savaz eur barrad gwall amzer, hag o veza ma en em daole ar mor var ar vag, e oa erru dija karget a zour. (38) Mes hen a oa e pen adre ar vag, kousket var eur pluec ; dihuna a rejont anezhan, hag e leverjont dezhan : Mestr, ne rez van e-bed eta, vid hon gwelet o vond da goll ? (39) Mes hen, o veza dihunet, a gomzaz gant otorite ouz an avel, hag a lavaraz d’ar mor : Ro peoc,h ha choum sioul. Hag an avel a davaz, hag an amzer a zeuaz da veza calm braz. (40) Neuze e lavaraz dezhe : Perag hoc’h euz-hu aoun ? Penaos n’hoc’h euz-hu ket a feiz ? (41) Hag int spouronet-holl a lavare an eil d’egile : Piou eta eo he-man, pa rank zo-ken an avel hag ar mor senti outhan ?\nARRUOUT a rejont en tu all d’ar mor, en bro ar\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/80&oldid=125681 »


Trede quevren - An eizvet Chabistr ha tregont - Wikimammenn\nTrede quevren - An eizvet Chabistr ha tregont\nYouen-Yan-Lois Derrien, 1779-1792 (?) (p. 351-359)\n◄ Ar seizvet Chab. ha tregont. Evit an honestis eus ar guele nuptial pe eus ar briedelez An eizvet Chab. ha tregont. Evit an intanveset An navet Chab. ha tregont. Ur guer evit ar Guerc’heset ►\nAN EIZVET CHABISTR\nEvit an Intanveset.\nSAnt Paul a instru an oll Breladet e personaich an Escop Timotee, en ur lavaret, enorit an intanveset, pere a so guir intanveset. Evit ervat beza guir intanveset, chetu amâ petra a so requis.\nDa guenta ma vezo ur c’hreg intanves non pas hepquen a gorf, mæs ivez a galon, da lavaret eo, ma vezo en em resolvet gant ur resolution serm d’en em gonservi er stad eus a un intanves chast : rac ar re pere ne dint intanveset nemet o c’hortos an occasion da zimizi adarre, ne dint separet diouz ar goaset nemet hervez plijadur ar c’horf, hoguen dija ez int unisset ganto hervez plijadur ar galon dre ar volontez da zimizi. Mar fell d’ar guir intanves evit en em assuri er stad-se, offr da Zoue dre vœu he c’horf hac he chastete, e c’hajouto un ornamant bras var he stad a intanves, hac e lacaï en assuranç vras he resolution ; rac o velet ne d’ema mui en he gallout, goude ar vœu-se, quittaat he chastete hep quittat ar Barados, e vezo quen eveziant ha quer beiz eus he dessein, na bermeto quet so-quen an disterra sonjeson simpl da zimizi d’en em arreti ur moment hepquen en he c’haIon : en hevelep-fæçon ma lacaï ar vœu sacr-se ur vurail gre etre he ene ha peb-seurt desseinou control d’he resolution. Certenamant Sant Augustin a ro un ali bras d’an intanves Gristen da ober ar vœu-se ; hac an Doctror ancien Origenes a dremen larcoc’h cals ; rac avis a ro d’ar graguez demezet d’en em vouestla ha d’en em destina d’ar chastete e cas ma teue o friedou da vervel en o raoc, evit d’ar fin etre ar plijadurezou sansuel pere a allint da gaout en o friedelez, ma c’hallint coulgoude caout ar merit eus a chastete an intanveset, dre voyen ar bromessa-se pehini o devezo great dre avanç.\nAr vœu a rent an œuvrou pere a reer e c’houde agreaploc’h da Zoue, a rent un den courachussoc’h d’o ober, ha ne ro quet hepquen da Zoue an œuvrou pere a so evel ar frouez eus hor volontez vad, mæs a ro dezàn choaz ar volontez memes pehini eo evel ar vezen eus hon actionou. Dre ar chastete simpl e prestomp hor c’horf da Zoue, o viret cousgoude al liberte d’e soumeti ur veich bennâc d’ar plijadurezou sansuel ; mæs dre ar vœu a chastete e reomp dezàn eus hor c’horf un donæson absolut hep distro ebet, hac hep reservi gallout ebet an tu diouzomp d’en em zislavaret a guemense, oc’h en em renta esclavet eürus erc’hisse d’an hini ma e guell beza en e servich eguet beza Roue na Rouanes. Evel ma c’happrouvàn cals an avisou eus an daou Bersonaich bras-mâ, e tesiren ivez e teue an eneou, pere a vezo quen eürus d’o lacat e pratic, d’e ober gant prudanç, gant santelez ha gant fermete, goude beza examinet mat o c’houraich, goulennet an inspiration hac ar sclerigen eus an Eê, ha quemeret cusul digant un Directeur sur ha devot : rac er fæçon-se vezo great peb-tra gant frouez ha gant profit.\n2. Ouspen quemense eo ret e rae un intanves ar renonçamant-se da un eil priedelez puramant ha simplamant, evit trei he oll affectionou gant mui a burete ouz Doue, hac unissa he c’halon a bep-tu gant hini e Vajeste divin : rac mar deo an desir da lesel he bugale pinvidic pe ur bretantion all bennâc hervez ar bet eo a ra dezi chom intanves, e vezo martese meulet a guemense dirac ar bed, hoguen non pas dirac Doue suraoualc’h, pa na ell netra caout ur guir veuleudi dirac Doue, nemet ar pez a so grêt evit Doue.\n3. Ret e c’hoaz evit beza ur guir intanves, e ve en em separet hac en em zisc’hreat volontieramant diouz contantamãchou ar bed ; an intanves pehini a vev er plijadureziou, eme Sant Paul, a so maro evit-hi da veza beo. Fallout beza intanves, hac en em blijout cousgoude o veza dorlotet, cherisset ha cajolet, caret mont d’an dançou ha d’ar banquejou, caret douguen traou a c’huez mad, beza quinclet, fichet hac ajustet brao, an seurt intanves-se a so beo hervez ar c’horf, hoguen maro eo hervez an ene. An intanves oc’h essa plijout d’ar voaset er fæçon ma c’hell ar merc’het plijout muia dezo a zeu da zeceo ha da signa o sperejou en ur fæçon dangerussoc’h. An intanves eta pehini a vev er vaniteou hac er follenteziou-se ne deo, evit coms propramant, nemet un idol pe ur mascl a intanves.\nAn amser da grenna ha da dailla ar guez a so deut, mouez an dursulen a so clevet en hor c’harter, eme ar Scritur er C’hanticou : piou bennâc a fell dezàn beva devotamant, eo requis e teue da grenna ha da drouc’ha diountâ ar vaniteou hac ar mondaniteou ; mæs an dra-se a so necesser dreist peb-tra da ur guir intanves, pehini evel un durzulen chast e deveus nevez deploret ha nevez gouelet ar c’holl eus he fried. Pa zistroas an intanves Noëmi eus a vro Moab da Vetleem ar merc’het eus a Guear, pere o devoa-hi anevezet e commançamant he friedelez, a lavare an eil d’e ben anezo ; ha’n de quet houmâ e Noëmi ? hoguen-hi a respontas : n’am galvit mui Noëmi (rac Noëmi a sinifi agreabl ha caër) mæs va galvit Mara (pehini a sinifi c’huero) ; rac an Autrou Doue en deveus carguet va ene a c’huervder hac a dristidiguez; ar pez a lavare abalamour ma oa maro he Fried diganti. Evelse un intanves devot ne gar jamæs beza galvet hac estimet na caër nac agreabl, oc’h en em gontanti da veza ar pez ma fell da Zoue e ve, da lavaret eo humbl ha dister dirac e zaoulagat.\nAn intanves pehini e deveus bugale, hac o deveus izom eus he adres hac eus he c’hundu, ha principalamant er pez a apparchant ouz o ene hac ouz an etablissamant eus o buez, ne ell na ne dle e fæçon ebet o abandoni : rac an Abostol Sant Paul a lavar scleramant, ez e obliget an intanvezet da gaout ar sourci-se, evit renta ar parail d’o zad, ha d’o mam, hac abalamour c’hoaz ma ze gouaz eguet un infidel pe ur payen nep piou bennâc n’en deveus quet a sourci eus e re ispicial eus e famil. Hoguen mar d’ema ar vugale en etat n’o deveus izom ebet mui da veza cunduet na gouarnet; neuse an intanves a dle destum he oll affectionou hac he oll sourciou evit o applica puroc’h hac antieroc’h d’en em avanç e carantez Doue.\nNemet contraignet hac obliget ve ur guir intanves en he c’houstianç d’en em ambarassi gant afferou exterieur, evel ma zeo ar procesou, e ven avis dezi d’en em absteni toutafæt diouz an ambarassou-se, ha da gundui he afferou dre ur voyen ar bæsibla hac an amiapla, peguement bennâc na seblante quet e ve ar profirapla : rac ret eo e ve bras ar profit eus an ambaras hac eus an tregaç evit beza comparachet ouz ar mad eus a ur peoc’h santel hac eus ar repos a speret ; ouspen ma teu ar procesou hac an seurt brouilleçou-se da zissipa ha da droubli ar galon, ha da zigueri liesa veich an nor da adversourien ar chastete, dre ma en em lequear e posturiou hac e contanançou indevot ha disagreabl da Zoue evit plijout d’ar re ma vez izom eus o faver hac eus o c’hredit.\nAn exerciç eus ar vertuziou propr da un intanves santel, eo beza parfæt ha modest, renonç d’an enoriou, d’ar rencou, d’ar gompagnunezou ha d’an assambleou, d’ar braoenteziou ha da bep-seurt vaniteou, renta servich d’ar beorien ha d’ar re glan, consoli ar re affliget, douguen ar plac’hed d’ar vuez devot, hac en em renta un exempl parfæt eus a beb-seurt vertuziou d’ar graguez yaouanc : an necessite hac ar simplicite eo an diou ornamant eus he dillad ; an humilite hac ar charite eo an diou ornamant eus he actionou ; an honestis hac an agreabldet eo an diou ornamant eus he c’homsou ; ar vodesti hac ar budicite an diou ornamant eus he daoulagad, ha Jesus-Christ crucifiet eo ar garantez unic eus he c’halon. Bref ar guir intanves a so en Ilis ur fleurennic violet Meurs, pehini a squill un douçder an agreapla dre ar c’huez-mad eus he devotion, hac en em zalc’h casi ato cuzet dindan an deliou ledan eus he fæçon displet ; ha dre he liou un nebeudic tenval, a zisquez ar vortificacion, ne zeu nemet en andrejou fresq, pere ne dint quet labouret na brevet, o veza na sell quet dezi beza presset nac inquietet gant ar gonversation hac an antretien eus a dud ar bed evit conservi guell ar frescadurez eus he c’halon a enep quement tomder a alle beza digacet en-hi dre an desir d’ar madou, d’an enoriou pe d’ar garanteziou vean memes, eürus bras vezo, eme an Abostol santel, mar persever da veva er fæçon-se.\nCals a draou-all am be da lavaret var ar sujet-mâ, hoguen sinifia a ràn dre an avertissamant-mâ ; penaus ar guir intanves ne dle jamæs blam na disprigeout ar re pere a zemez adarre pa er graet memes evit an drede pe ar bedervet gueich, rac e certen occasionou Doue a zispos evelse evit e vrassa gloar ret e caout aco dirac an’aoulagad an Doctrin-mâ eus ar re Ancien : penaus nac ar stad a intanves nac ar stad a virginite n’o deveus quen renq ebarz en Eê nemet an hini a so assinet dezo dre an humilite.\nAdtapet diwar « https://br.wikisource.org/w/index.php?title=Trede_quevren_-_An_eizvet_Chabistr_ha_tregont&oldid=127906 »\nKemmoù diwezhañ degaset d'ar bajenn-mañ d'an 9 Eos 2018, da 14:42.